[pic] | EIROPAS KOMISIJA | Briselē, 2.6.2010 COM(2010) 289 galīgā redakcija 2010/0160 (COD) Priekšlikums EIROPAS PARLAMENTA UN PADOMES REGULA par grozījumiem Regulā (EK) Nr. 1060/2009 par kredītreitingu aģentūrām {SEC(2010) 678}{SEC(2010) 679} PASKAIDROJUMA RAKSTS 1. PRIEKšLIKUMA KONTEKSTS Finanšu krīzi ir atklājusi būtiskus trūkumus finanšu uzraudzībā gan konkrētos gadījumos, gan saistībā ar finanšu sistēmu kopumā. Eiropas Komisija ir uzsākusi pamatīgu Eiropas finanšu uzraudzības sistēmas reformēšanu ar mērķi izveidot efektīvāku, saskaņotāku un ilgtspējīgāku Eiropas uzraudzības sistēmu. Tā pamatojas uz konstatējumiem, ko izdarīja augsta līmeņa ekspertu grupa, kuru vadīja Starptautiskā Valūtas fonda kādreizējais ģenerāldirektors Jacques de Larosière un kurai priekšsēdētājs Barroso uzdeva izstrādāt ieteikumus Eiropas uzraudzības sistēmas pilnveidošanai. Grupa iesniedza ziņojumu 2009. gada 25. februārī, un Komisija tās ieteikumus apstiprināja paziņojumā Eiropadomes pavasara sanāksmei 2009. gada martā[1]. Komisijas ierosinātās reformas galvenie elementi ir šādi: 1. izveidot Eiropas Finanšu uzraudzības sistēmu ( EFUS ), kas sastāv no valstu finanšu uzraudzības iestāžu tīkla un darbojas kopā ar jaunajām Eiropas uzraudzības iestādēm, kuras izveidotas, esošās Eiropas uzraudzības komitejas[2] pārveidojot par Eiropas Banku iestādi (EBI), Eiropas Apdrošināšanas un fondēto pensiju iestādi (EAFPI) un Eiropas Vērtspapīru un tirgu iestādi (EVTI), tādējādi apvienojot visaptverošas Eiropas finanšu uzraudzības sistēmas priekšrocības ar to vietējo mikrouzraudzības institūciju kompetenci, kas ir vistuvāk iestādēm, kuras darbojas to jurisdikcijā, un 2. izveidot Eiropas Sistēmisko risku kolēģiju (ESRK), kas kontrolēs un novērtēs iespējamos finansiālās stabilitātes draudus, kurus rada makroekonomiskās attīstības tendences un pārmaiņas finanšu sistēmā kopumā. Šajā nolūkā ESRK nodrošinātu agrīno brīdināšanu par iespējamu sistēmas līmeņa risku veidošanos un attiecīgā gadījumā sniegtu ieteikumus šo risku novēršanai. Attiecībā uz kredītreitingu aģentūrām De Larosière vadītā grupa uzskatīja, ka daudz racionālāk būtu Eiropas Vērtspapīru regulatoru komitejai ( CESR ) uzticēt uzdevumu licencēt kredītreitingu aģentūras ES, kontrolēt to darbību un, ņemot vērā rezultātus, ieviest izmaiņas. Tāpēc Komisija 2009. gada 27. maija Paziņojumā par Eiropas finanšu uzraudzību[3] ierosināja, ka Eiropas uzraudzības iestādes pienākums varētu būt atļauju izsniegšana konkrētām Eiropas nozīmes iestādēm, piemēram, kredītreitingu aģentūrām, un to uzraudzība. Šajos pienākumos varētu ietvert tādas pilnvaras kā izmeklēšana, pārbaudes uz vietas un lēmumu pieņemšana par uzraudzību. Minētie pienākumi tiktu noteikti Eiropas Parlamenta un Padomes regulā par kredītreitingu aģentūrām[4]. Eiropadome 2009. gada jūnija sanāksmē apstiprināja Komisijas ierosinājumu, skaidri nosakot, ka EVTI “būtu jāpiešķir uzraudzības pilnvaras arī attiecībā uz kredītreitinga aģentūrām”[5]. Ņemot to vērā, Eiropas Parlamenta un Padomes regulas par kredītreitingu aģentūrām (Kredītreitingu aģentūru regula) 39. pantā un 51. apsvērumā minēts, ka pašreizējo uzraudzības struktūru nevajadzētu uzskatīt par ilgtermiņa risinājumu kredītreitingu aģentūru pārraudzībai un ka pat tad, ja kompetento iestāžu kolēģijas optimizētu sadarbību un konverģenci uzraudzības jomā Kopienā, tās nevarētu aizstāt visas priekšrocības, ko sniedz kredītreitingu noteikšanas nozares konsolidētāka pārraudzība. Eiropas Parlaments un Padome uzdeva Komisijai līdz 2010. gada 1. jūlijam iesniegt ziņojumu un visus vajadzīgos tiesību aktu priekšlikumus saistībā ar uzraudzības koordinēšanu un sadarbības pasākumiem konstatēto nepilnību novēršanai. Ir svarīgi atzīmēt, ka ar šo priekšlikumu Kredītreitingu aģentūru regulā netiek ieviestas nekādas izmaiņas attiecībā uz būtiskiem nosacījumiem, kas kredītreitingu aģentūrām jāpilda, lai tās tiktu reģistrētas, un vēlāk pastāvīgi. Ierosinātie grozījumi neattiecas arī uz nosacījumiem, saskaņā ar kuriem trešās valstīs esošu kredītreitingu aģentūru izsniegtos reitingus var lietot Savienībā (izmantojot apstiprināšanas[6] un sertifikācijas[7] mehānismus, kā paredzēts Kredītreitingu aģentūru regulā), tie paliek tādi paši, kā pašreizējā regulas redakcijā. 2. APSPRIEšANāS AR IEINTERESēTAJāM PERSONāM Sagatavojot tiesību aktu priekšlikumu kopumu par jauno Eiropas finanšu uzraudzības struktūru, notika divas atklātas apspriešanās, kuras ietvēra ar Kredītreitingu aģentūru regulu saistītus aspektus. Pirmkārt, pēc Jacques de Larosière vadītās augsta līmeņa ekspertu grupas ziņojuma un Komisijas 2009. gada 4. marta paziņojuma publicēšanas Komisija no 2009. gada 10. marta līdz 10. aprīlim organizēja pirmo apspriešanos, kuras datus ietvēra savā 2009. gada 27. maijā publicētajā paziņojumā par Eiropas finanšu uzraudzību. Iesniegto atzinumu apkopojums atrodams šeit: http://ec.europa.eu/internal_market/consultations/docs/2009/fin_supervision/summary_en.pdf Otrkārt, no 2009. gada 27. maija līdz 15. jūlijam Komisija organizēja vēl vienu apspriešanās kārtu, aicinot visas ieinteresētās personas izteikt savus apsvērumus par sīkāk izstrādātām reformām, kas izklāstītas 2009. gada 27. maija paziņojumā par Eiropas finanšu uzraudzību. Lielākajā daļā saņemto atbilžu bija pausts atbalsts ierosinātajām reformām, pievienojot sīkākus apsvērumus par ierosināto ESRK un EFUS. Iesniegto atzinumu apkopojums atrodams šeit: http://ec.europa.eu/internal_market/consultations/2009/fin_supervision_may_en.htm 3. IETEKMES NOVēRTēJUMS Komisijas maija paziņojumam par Eiropas finanšu uzraudzību bija pievienots ietekmes novērtējums, kurā analizētas galvenās politikas iespējas EFUS un ESRK izveidošanai. Otru ietekmes novērtējumu sagatavoja, lai apskatītu to priekšlikumu ietekmi, kas attiecas uz Komisijas 2009. gada septembrī apstiprināto jauno Eiropas finanšu uzraudzības sistēmu; tajā ietverts arī novērtējums par Eiropas Vērtspapīru un tirgu iestādes izveidi un izmaiņām kredītreitingu aģentūru uzraudzības sistēmā. Par šo priekšlikumu tika sagatavots atbilstošs ietekmes novērtējuma ziņojums. Tas atrodams šeit: http://ec.europa.eu/internal_market/securities/agencies/index_en.htm 4. PRIEKšLIKUMA JURIDISKIE ASPEKTI 4.1. Juridiskais pamats Priekšlikums pamatojas uz LESD 114. pantu. 4.2. Subsidiaritāte un proporcionalitāte EVTI uzticamie uzdevumi ir cieši saistīti ar pasākumiem, kas īstenoti, reaģējot uz finanšu krīzi, un pasākumiem, par kuriem ziņots Komisijas 2009. gada 4. marta un 27. maija paziņojumos. Kopienas mēroga rīcība var novērst krīzes atklātās nepilnības un nodrošināt sistēmu, kas atbilstu mērķim izveidot stabilu un vienotu ES finanšu tirgu finanšu pakalpojumiem, piešķirot EVTI nepieciešamās uzraudzības pilnvaras kredītreitingu aģentūru reģistrēšanai un pārraudzīšanai. Ņemot vērā Eiropas Savienībā izmantoto kredītreitingu globālo raksturu, tradicionālais iedalījums — mītnes dalībvalsts kompetentā iestāde un citas kompetentās iestādes — netika uzskatīts par ilglaicīgu risinājumu kredītreitingu aģentūru pārraudzībai. Pieņemot Regulu par kredītreitingu aģentūrām, par izdevīgāku tika uzskatīta kredītreitingu jomas konsolidētāka uzraudzība, taču tajā brīdī spēkā esošais tiesiskais regulējums nebija piemērots šādas sistēmas izveidei. Komisijas priekšlikums regulai, ar kuru izveido Eiropas Vērtspapīru un tirgu iestādi (EVTI), radīja piemērotu sistēmu, lai piešķirtu EVTI nepieciešamās pilnvaras kredītreitingu aģentūru reģistrācijas un pārraudzības pienākumu izpildei. Tā kā regula attiecas ne tikai uz kredītreitingu aģentūru uzraudzību, kas jāveic EVTI, bet arī uz uzraudzību pār to, kā kredītreitingus izmanto atsevišķi uzņēmumi, kurus uzrauga valstu līmenī, valstu uzraudzības iestādes joprojām būs atbildīgas par uzraudzību pār to, kā šie atsevišķie uzņēmumi izmanto kredītreitingus. Tā kā valstu uzraudzības iestādes apkopos konkrētu informāciju par kredītreitingu izmantošanu, tām jābūt iespējai pieprasīt EVTI izskatīt jautājumu par kredītreitingu aģentūru reģistrācijas anulēšanu vai kredītreitingu izmantošanas apturēšanu. Taču valstu kompetentās iestādes nebūs tiesīgas veikt uzraudzības pasākumus attiecībā uz kredītreitingu aģentūrām, ja tās pārkāpj regulas noteikumus. Turklāt kompetentām iestādēm būs pienākums sadarboties ar EVTI, kad EVTI to uzskatīs par nepieciešamu, tāpēc dalībvalstīm būs jāsaglabā kompetentās iestādes, ko tās iecēlušas saskaņā ar Kredītreitingu aģentūru regulu. Noteikumi nepārsniedz to apjomu, kāds ir absolūti nepieciešams izvirzīto mērķu sasniegšanai. Noteikumi ir saskaņā ar subsidiaritātes un proporcionalitātes principu, kā noteikts Līguma 5. pantā, jo dalībvalstis nevar pietiekamā līmenī sasniegt priekšlikuma mērķus, kuri ir labāk sasniedzami, rīkojoties Kopienas mērogā. Regula, ar ko groza pašlaik spēkā esošo regulu, ir piemērotākais instruments. 4.3. Sīkāks priekšlikuma skaidrojums Regula par kredītreitingu aģentūrām ir jāpārskata, lai ieviestu centralizētu pārraudzību pār kredītreitingu aģentūrām, kas darbojas ES. EVTI jāuzņemas vispārēja kompetence par jautājumiem, kas saistīti ar kredītreitingu aģentūru reģistrāciju un reģistrēto kredītreitingu aģentūru pastāvīgu uzraudzību, kā arī par jautājumiem, kas saistīti ar reitingiem, ko izsniedz trešo valstu reitingu aģentūras, kuras ES darbojas saskaņā ar sertifikācijas vai apstiprināšanas režīmu. Tāpēc visā tekstā visas atsauces uz kompetentām iestādēm, kas nodarbojas ar kredītreitingu aģentūru reģistrāciju un uzraudzību, ir jāaizstāj ar atsauci uz EVTI. Taču dažas konkrētas uzraudzības pilnvaras saistībā ar kredītreitingu izmantošanu joprojām būs valstu kompetento iestāžu pārziņā. Turklāt Komisija saglabā kompetenci nodrošināt, lai tiktu izpildīti Līgumi un jo īpaši Līguma par Eiropas Savienības darbību VII sadaļas 1. nodaļa attiecībā uz vispārējiem noteikumiem par konkurenci saskaņā ar pieņemtajiem īstenošanas noteikumiem. 4.3.1. Grozījumi I sadaļā (Priekšmets, darbības joma un definīcijas) Lai pielāgotu regulu jaunajam priekšlikumam direktīvai par alternatīvu ieguldījumu fondu pārvaldniekiem, 4. panta 1. punktā ir minēti alternatīvi ieguldījumu fondi, lai saistībā ar kredītreitingu izmantošanu tiem piemērotu tās pašas prasības kā citām ES finanšu iestādēm. Tas nozīmē, ka tad, ja alternatīvie ieguldījumu fondi izmanto kredītreitingus regulatīviem nolūkiem, šos kredītreitingus izsniedz saskaņā ar šo regulu reģistrēta vai sertificēta kredītreitingu aģentūra. 4.3.2. Grozījumi II sadaļā (Kredītreitingu izsniegšana) Lai izvairītos no iespējamiem interešu konfliktiem, kas kredītreitingu aģentūrām var rasties saistībā ar modeli “emitents maksā” un kas ir īpaši izteikti saistībā ar strukturētu finanšu instrumentu reitingu, lai uzlabotu pārredzamību un palielinātu konkurenci kredītreitingu aģentūru starpā, strukturētu finanšu instrumentu emitentiem vai saistītām trešām personām jānodrošina konkurējošām kredītreitingu aģentūrām piekļuve informācijai, kuru tās ir sniegušas kredītreitingu aģentūrai, ko tās nolīgušas nolūkā noteikt strukturētu finanšu instrumentu reitingu. Ja tās nodrošina atbilstību noteiktiem organizatoriskiem un konfidencialitātes nosacījumiem, uzņēmumam, kam noteikts reitings, vai saistītai trešai personai pēc pieprasījuma jānodrošina konkurējošām kredītreitingu aģentūrām piekļuve informācijai, kas sniegta nolīgtajām kredītreitingu aģentūrām nolūkā noteikt strukturētu finanšu instrumentu reitingu. Konkurējošā kredītreitingu aģentūra, kurai nodrošināta piekļuve informācijai, nedrīkstētu to izmantot nekādiem citiem nolūkiem, izņemot reitinga noteikšanu, un tai jāparedz pienākums noteikt minimālu skaitu nepieprasītu reitingu, lai nodrošinātu, ka pieprasījums par piekļuvi šai informācijai netiktu izmantots citiem mērķiem. Pretēji citām Kredītreitingu aģentūru regulas pamatprasībām, kas attiecas uz kredītreitingu aģentūrām un to personālu, ar šo noteikumu strukturētu finanšu instrumentu emitentiem tiek ieviesta prasība par informācijas atklāšanu. Visām reģistrētajām kredītreitingu aģentūrām būs iespēja piekļūt informācijai, kas vajadzīga, lai emitētu nepieprasītus strukturētu finanšu instrumentu reitingus. Rezultātā pieaugs konkurence reitingu noteikšanas tirgū un palielināsies reitingu skaits par vienu instrumentu, lai reitingu lietotāji varētu paļauties uz vairāk nekā vienu reitingu attiecībā uz vienu un to pašu instrumentu. Komisija atzīmē, ka arī ASV (SEC 17g-5. noteikums, kas publicēts 2009. gada 4. decembrī un stājas spēkā 2010. gada jūnijā) ir ieviesusi līdzīgu sistēmu. Ņemot vērā kredītreitingu aģentūru globālo raksturu un darbību, ir jānodrošina, ka kredītreitingu aģentūrām, kuras darbojas vairākās jurisdikcijās, tiek piemēroti līdzīgi noteikumi, lai kredītreitingu aģentūrām saglabātu godīgas konkurences nosacījumus un pietiekamu konkurences pakāpi. Turklāt sagaidāms, ka šie jaunie noteikumi mazinās interešu konfliktus, kuru iemesls ir modelis “emitents maksā”. Šajā kontekstā, ņemot vērā iespējamās priekšrocības un faktu, ka tie šķiet esam laba prakse starptautiskā līmenī, minēto jauno noteikumu ietekme izmaksu ziņā, iespējams, nebūs ievērojama. Ir vajadzīgi īstenošanas pasākumi, lai sīkāk precizētu prasības, kas kredītreitingu aģentūrai ir jāpilda, lai saņemtu piekļuvi tīmekļa vietnei, tostarp prasības saistībā ar tās spēju nodrošināt datu konfidencialitāti. 4.3.3. Grozījumi III sadaļā (Kredītreitingu noteikšanas darbību uzraudzība) 4.3.3.1. Grozījumi III sadaļas I nodaļā (Reģistrēšanas procedūra) Ieviešot jaunu, vienotu uzraudzības iestādi kredītreitingu aģentūru pārraudzībai, ir jāanulē pašreizējie noteikumi, kas paredz kolēģijas tipa uzraudzības koordinēšanu un to, ka galīgos oficiālos lēmumus pieņem mītnes dalībvalsts kompetentā iestāde. Paredzams, ka, nododot uzraudzības kompetences EVTI, ES uzlabosies faktiska un efektīva to uzņēmumu pārraudzība, kas bieži darbojas daudzās jurisdikcijās un kam ir plaša pārrobežu ietekme. Tādējādi ierosinātās centralizētās ES līmeņa uzraudzības apstākļos vairs nav nepieciešamas uzraudzības kolēģijas, kas bija paredzētas, lai optimizētu sadarbību un konverģenci uzraudzības jomā. EVTI izveide uzlabos un optimizēs reģistrācijas procedūru, vienkāršojot to (izslēdzot lieku apspriešanos starp iestādēm kolēģijā un ar CESR ), un tādējādi ir iespējams samazināt dažādos reģistrācijas procesa posmos nepieciešamo laiku. 4.3.3.2. Grozījumi III sadaļas II nodaļā (EVTI veikta uzraudzība) Lai atvieglotu regulas piemērošanu ikdienā, EVTI jāpilnvaro ierosināt Komisijai apstiprināšanai tehnisko standartu projektu par: i) reģistrācijas procesu (ietverot II pielikumā izklāstīto informāciju), ii) informāciju, kas kredītreitingu aģentūrai jāsniedz sertifikācijas pieteikumā un saistībā ar vajadzību novērtēt tās sistēmisko nozīmīgumu finanšu stabilitātei vai finanšu tirgu integritātei, kas minēta regulas 5. pantā, un iii) to, kā sniedzama informācija (ieskaitot ziņojuma struktūru, formātu, metodi un pārskata periodu), ko kredītreitingu aģentūras dara zināmu atklātībai saskaņā ar regulas 11. panta 2. punktu un I pielikuma E iedaļas II daļas 1. punktu. Lai nodrošinātu pietiekamu uzraudzību un prasību izpildes iespējas, EVTI jāpilnvaro pieprasīt visu nepieciešamo informāciju no kredītreitingu aģentūrām un citām personām, kas saistītas ar kredītreitingu noteikšanas darbībām. Tai jāspēj sākt izmeklēšanu iespējamu regulas noteikumu pārkāpumu gadījumos un, izskatot tos, jāspēj īstenot tādas uzraudzības pilnvaras kā uzskaites un citu attiecīgu materiālu pārbaude un to kopiju/izrakstu iegūšana, mutisku paskaidrojumu pieprasīšana, personu uzklausīšana, telefona sarunu izdruku un datplūsmas pārskatu pieprasīšana. EVTI ir jāspēj veikt pārbaudes uz vietas. Lietas izskatīšanā pilnā mērā jāievēro attiecīgo personu tiesības uz aizstāvību. Jo īpaši EVTI jādod attiecīgajām personām iespēja tikt uzklausītām par jautājumiem, pret kuriem EVTI ir cēlusi iebildumus. 4.3.3.3. Grozījumi III sadaļas III nodaļā (EVTI un kompetento iestāžu sadarbība) Kompetentajām iestādēm jāsaglabā pārraudzības pienākumi saistībā ar to, kā kredītreitingus izmanto uzraudzītie uzņēmumi (piemēram, kredītiestādes vai apdrošināšanas uzņēmumi), kas izmanto šos kredītreitingus regulatīviem nolūkiem. Šīm valstu iestādēm joprojām ir labākas iespējas pārbaudīt, kā uzraudzītie uzņēmumi izmanto kredītreitingus savā ikdienas darbībā, un vajadzības gadījumā veikt atbilstīgas darbības. Turklāt valstu uzraudzības iestādēm ir jāveicina EVTI uzraudzības darbība, nodrošinot visu nepieciešamo informācijas apmaiņu un sadarbību, kas var tikt pieprasīta, īstenojot EVTI uzraudzības un prasību izpildes pilnvaras. Tām jābūt iespējai pieprasīt EVTI pārbaudīt, vai ir izpildīti nosacījumi kredītreitingu aģentūras reģistrācijas anulēšanai, un pieprasīt EVTI apturēt tādas kredītreitingu aģentūras izsniegto kredītreitingu izmantošanu, par kuru uzskata, ka tā būtiski un pastāvīgi pārkāpj Kredītreitingu aģentūru regulas noteikumus. Ja tas ir nepieciešams vai lietderīgi efektivitātes nolūkā, veicot uzraudzības darbību, EVTI jābūt iespējai lūgt valsts kompetentās uzraudzības iestādes palīdzību. Kompetento iestāžu palīdzība jāsniedz gadījumos, kad EVTI veic izmeklēšanu un pārbaudes uz vietas. Turklāt EVTI var deleģēt konkrētus uzraudzības uzdevumus kompetentajām valstu iestādēm, piemēram, ja uzraudzības pasākumi ir jāveic tālu esošās kredītreitingu aģentūras telpās vai to veikšanai būtu vajadzīgas ar vietējiem apstākļiem saistītas zināšanas un pieredze, tostarp svešvalodu zināšanas. Uzdevumu deleģēšana jāizmanto, lai EVTI un uzraudzītajai kredītreitingu aģentūrai novērstu nesamērīgas izmaksas. Iespējamie uzdevumi, ko var deleģēt, ir konkrētu izmeklēšanas uzdevumu veikšana un pārbaudes uz vietas, reģistrācijas pieteikuma izvērtēšana, kā arī uzdevumi, kas saistīti ar uzraudzību ikdienā. Uzdevumu deleģēšana neietekmēs EVTI atbildību, tā var sniegt norādījumus iestādei, kurai tā uzdevumu ir deleģējusi. EVTI norādījumos jāprecizē jomas, kurās tā plāno izmantot uzdevumu deleģēšanas pilnvaras, tostarp izmantojamās deleģēšanas procedūras un atlīdzība, kas jāpiešķir kompetentajai iestādei par uzdevumu veikšanu. 4.3.4. Grozījumi IV sadaļā (Sankcijas, komitejas procedūra, ziņojumi, pārejas un nobeiguma noteikumi) 4.3.4.1. Grozījumi IV sadaļas I nodaļā (Sankcijas, komitejas procedūra un ziņojumi) Lai EVTI nostiprinātu savas uzraudzības funkcijas, tā var ierosināt Komisijai piemērot periodiskus soda maksājumus. Šis piespiedu pasākums domāts, lai panāktu, ka: i) tiek izbeigts pārkāpums, ii) tiek sniegta pilnīga un pareiza informācija, ko pieprasījusi EVTI, iii) kredītreitingu aģentūras un citas personas pakļaujas izmeklēšanai. Turklāt EVTI var ierosināt naudassodus, ko apstiprina Komisija, ja tīši vai nolaidības dēļ ir pārkāpts kāds no Kredītreitingu aģentūru regulas III pielikumā minētajiem noteikumiem. Sīki kritēriji naudassodu summu noteikšanai, kā arī ar naudassodiem saistītie procedūras jautājumi tiks paredzēti deleģētā aktā. Papildus sankciju ierosināšanai EVTI tiek piešķirtas arī tiesības pieņemt uzraudzības pasākumus, ja kredītreitingu aģentūra ir pārkāpusi regulas noteikumus. Šādi pasākumi ir pagaidu aizliegums izsniegt kredītreitingus un attiecīgo kredītreitingu izmantošanas apturēšana līdz brīdim, kad pārkāpums ir izbeigts. Kā galīgo līdzekli EVTI ir tiesīga izmantot kredītreitingu aģentūras reģistrācijas anulēšanu. Turklāt EVTI ir tiesīga pieprasīt kredītreitingu aģentūrām izbeigt pārkāpumu, kā arī tā var izdot publiskus paziņojumus. Šos pasākumus piemēro gadījumos, kad sankciju vai stingrāku uzraudzības pasākumu izmantošana nav pamatota, ņemot vērā proporcionalitātes principu. Sankcijas, sodanaudas maksājumi un uzraudzības pasākumi ir efektīvas prasību izpildes sistēmas papildu elementi. Komitejas procedūras ir pielāgotas Lisabonas līgumam. 4.3.4.2. Grozījumi IV sadaļas II nodaļā (Pārejas un nobeiguma noteikumi) Kad EVTI būs izveidota un darbosies, dalībvalstu kompetentajām iestādēm būs jāpārtrauc ar Kredītreitingu aģentūru regulu uzticēto kompetenču izmantošana un pienākumu veikšana saistībā ar uzraudzību un prasību izpildi kredītreitingu aģentūru jomā. Ir jāizstrādā arī skaidri noteikumi par to, kā kompetentās iestādes nodod lietas un darba dokumentus EVTI. 5. IETEKME UZ BUDžETU Vispārējs pārskats par to, kā budžetu ietekmēs priekšlikums par EVTI izveidi, tika sniegts 2009. gada septembrī ietekmes novērtējuma ziņojumā un tiesību akta finanšu pārskatos, kas pievienoti tiesību aktu priekšlikumiem (skatīt tiesību akta finanšu pārskatu, kas pievienots priekšlikumam par Eiropas Vērtspapīru un tirgu iestādes izveidi). Īpaša ietekme uz EVTI attiecībā uz kredītreitingu aģentūru tiešo uzraudzību un pārraudzību ir sīki aprakstīta šim priekšlikumam pievienotajā tiesību akta finanšu pārskatā. Abi finanšu pārskati ir jāskata kopā. Šim priekšlikumam pievienotajā finanšu pārskatā ir novērtēta arī konkrēta ietekme uz budžetu Komisijas vajadzībām. Priekšlikums ietekmē Kopienas budžetu. 2010/0160 (COD) Priekšlikums EIROPAS PARLAMENTA UN PADOMES REGULA (ES) Nr. …/… par grozījumiem Regulā (EK) Nr. 1060/2009 par kredītreitingu aģentūrām (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 114. pantu, ņemot vērā Eiropas Komisijas priekšlikumu[8], pēc priekšlikuma nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[9], saskaņā ar parasto likumdošanas procedūru[10], tā kā: (1) Ziņojumā, ko pēc Komisijas pieprasījuma izveidotā augsta līmeņa ekspertu grupa J. de Larosière vadībā publicēja 2009. gada 25. februārī, tika secināts, ka ir jānostiprina Eiropas finanšu nozares uzraudzības sistēma, lai mazinātu nākotnes finanšu krīžu risku un smagumu, un ieteikts veikt uzraudzības sistēmas tālejošas reformas, tostarp izveidot Eiropas finanšu uzraudzības sistēmu, kas aptvertu trīs Eiropas uzraudzības iestādes — vienu vērtspapīru nozarē, vienu apdrošināšanas un fondēto pensiju nozarē un vienu banku nozarē, — un izveidot Eiropas Sistēmisko risku kolēģiju. (2) Komisijas 2009. gada 4. marta paziņojumā “Impulsi Eiropas atveseļošanai”[11] tika ierosināts sagatavot tiesību akta projektu, ar kuru izveido Eiropas Finanšu uzraudzības sistēmu, un Komisijas 2009. gada 27. maija paziņojumā “Eiropas finanšu uzraudzība”[12] tika sniegta sīkāka informācija par šādas jaunas uzraudzības sistēmas iespējamo struktūru, īpaši ņemot vērā kredītreitingu aģentūru uzraudzības specifiku. (3) Eiropadome 2009. gada 19. jūnija secinājumos ieteica izveidot Eiropas finanšu uzraudzības sistēmu, kura sastāvētu no valstu finanšu uzraudzības iestāžu tīkla un strādātu kopā ar jaunajām Eiropas uzraudzības iestādēm, Eiropas Banku iestādi (EBI), Eiropas Apdrošināšanas un fondēto pensiju iestādi (EAFPI) un Eiropas Vērtspapīru un tirgu iestādi (EVTI), un kuras mērķis būtu paaugstināt uzraudzības kvalitāti un saskanīgumu valstu līmenī, uzlabot pārrobežu grupu pārraudzību, izveidojot uzraudzības kolēģijas un izstrādājot vienotu Eiropas noteikumu kopumu, kas piemērojams visiem finanšu tirgus dalībniekiem iekšējā tirgū. Tā uzsvēra, ka Eiropas Vērtspapīru un tirgu iestāde būtu jāpilnvaro uzraudzīt kredītreitingu aģentūras. Turklāt Komisijai būtu jāsaglabā savā kompetencē nodrošināt, lai tiktu izpildīti Līgumi un jo īpaši Līguma par Eiropas Savienības darbību VII sadaļas 1. nodaļa attiecībā uz vispārējiem noteikumiem par konkurenci saskaņā ar pieņemtajiem īstenošanas noteikumiem. (4) Skaidri jādefinē Eiropas Vērtspapīru un tirgu iestādes darbības joma, lai finanšu tirgus dalībnieki varētu identificēt kompetento iestādi kredītreitingu aģentūru darbības jomā. Eiropas Vērtspapīru un tirgu iestādei jāuzņemas vispārēja kompetence par jautājumiem, kas saistīti ar kredītreitingu aģentūru reģistrāciju un reģistrēto kredītreitingu aģentūru pastāvīgu uzraudzību. (5) Lai pastiprinātu konkurenci starp kredītreitingu aģentūrām, palīdzētu izvairīties no iespējamiem interešu konfliktiem, kuru iemesls ir modelis “emitents maksā” un kas ir īpaši izteikti saistībā ar strukturētu finanšu instrumentu reitingu, un uzlabotu strukturētu finanšu instrumentu reitingu pārredzamību un kvalitāti, reģistrētām vai sertificētām kredītreitingu aģentūrām ir jābūt tiesīgām piekļūt to strukturēto finanšu instrumentu sarakstam, kuru reitingu nosaka to konkurenti. Emitentam vai saistītai trešai personai ir jānodrošina informācija attiecībā uz šo reitingu, lai būtu iespējams izsniegt nepieprasītus konkurējošus reitingus par strukturētiem finanšu instrumentiem. Šādu nepieprasītu reitingu izsniegšanai jāveicina vairāk nekā viena reitinga izmantošana par vienu strukturētu finanšu instrumentu. Piekļuve tīmekļa vietnēm jāpiešķir tikai tad, ja kredītreitingu aģentūra spēj nodrošināt pieprasītās informācijas konfidencialitāti. (6) Tā kā kredītreitingus izmanto visā Savienībā, tradicionālais iedalījums mītnes dalībvalsts kompetentajā iestādē un citās kompetentās iestādēs un kolēģijas veida uzraudzības koordinēšana nav pati piemērotākā kredītreitingu aģentūru uzraudzībai. Izveidojot Eiropas Vērtspapīru un tirgu iestādi, vairs nav vajadzības saglabāt šādu struktūru. Tādā veidā tiktu optimizēts reģistrācijas process un attiecīgi samazināts tam nepieciešamais laiks. (7) Eiropas Vērtspapīru un tirgu iestādei jābūt atbildīgai par kredītreitingu aģentūru reģistrāciju un nepārtrauktu uzraudzību, taču tai nebūtu jāatbild par kredītreitingu lietotāju pārraudzību. Tāpēc valstu kompetentajām iestādēm joprojām jābūt atbildīgām par uzraudzību pār to, kā kredītreitingus izmanto finanšu iestādes un citi uzņēmumi (tādi kā kredītiestādes, ieguldījumu sabiedrības, apdrošināšanas uzņēmumi, dzīvības apdrošināšanas sabiedrības, pārapdrošināšanas uzņēmumi, pārvedamu vērtspapīru kolektīvo ieguldījumu uzņēmumi, papildpensijas kapitāla uzkrāšanas institūcijas un alternatīvi ieguldījumu fondi), kurus uzrauga valstu līmenī, piemērojot citas finanšu pakalpojumu direktīvas, un par kredītreitingu izmantošanu prospektos. (8) Ir jāievieš efektīvs instruments, lai izstrādātu saskaņotus tehniskos standartus, kas atvieglotu šīs regulas piemērošanu ikdienā un ieguldītājiem un patērētājiem visā Savienībā nodrošinātu godīgas konkurences nosacījumus un atbilstošu aizsardzību. Tehnisko standartu projekta izstrādi ir efektīvi un lietderīgi uzticēt Eiropas Vērtspapīru un tirgu iestādei kā iestādei ar augsti specializētu lietpratību. (9) Kredītreitingu aģentūru jomā jāierosina tehnisko standartu projekts par reģistrācijas procesu, informāciju, kas kredītreitingu aģentūrai jāsniedz sertifikācijas pieteikumā un saistībā ar vajadzību novērtēt tās sistēmisko nozīmi finanšu stabilitātei vai finanšu tirgu integritātei, un par to, kā sniedzama informācija (ieskaitot struktūru, formātu, metodi un pārskata periodu), ko kredītreitingu aģentūras dara zināmu atklātībai saskaņā ar šo regulu. Tehnisko standartu projekts Komisijai jāpieņem saskaņā ar Regulu …/… [EVTI], lai piešķirtu tiem saistošu juridisku spēku. (10) Jomās, uz kurām tehniskie standarti neattiecas, Eiropas Vērtspapīru un tirgu iestāde jāpilnvaro izdot nesaistošus norādījumus par jautājumiem, kas saistīti ar šīs regulas piemērošanu. (11) Lai Eiropas Vērtspapīru un tirgu iestāde varētu efektīvi pildīt savus pienākumus, tai jābūt tiesībām pieprasīt visu vajadzīgo informāciju tieši no finanšu tirgus dalībniekiem. Dalībvalstu iestādēm jābūt pienākumam palīdzēt Eiropas Vērtspapīru un tirgu iestādei šādu pieprasījumu izpildē. (12) Lai Eiropas Vērtspapīru un tirgu iestāde varētu efektīvi īstenot savas uzraudzības pilnvaras, tai jābūt tiesīgai veikt izmeklēšanu un pārbaudes uz vietas. Īstenojot savas uzraudzības pilnvaras, Eiropas Vērtspapīru un tirgu iestādei jādod iespēja personām, kuru lieta tiek izskatīta, tikt uzklausītām, lai ievērotu viņu tiesības uz aizstāvību. (13) Kompetentajām iestādēm jāpalīdz Eiropas Vērtspapīru un tirgu iestādei un jāsadarbojas ar to. EVTI var deleģēt konkrētus uzraudzības uzdevumus kompetentajām iestādēm, piemēram, ja uzraudzības uzdevuma veikšanai ir vajadzīgas ar vietējiem apstākļiem saistītas zināšanas un pieredze, kas ir daudz vieglāk pieejama valstu līmenī. Iespējamie uzdevumi, kurus var deleģēt, ir konkrētu izmeklēšanas uzdevumu veikšana un pārbaudes uz vietas, reģistrācijas pieteikuma izvērtēšana, kā arī konkrēti uzdevumi, kas saistīti ar uzraudzību ikdienā. Sīkāku informāciju par šādu deleģēšanu, tostarp procedūrām un jebkādu atlīdzību valstu kompetentajām iestādēm, jānorāda pamatnostādnēs. (14) Jānodrošina, lai kompetentās iestādes varētu pieprasīt Eiropas Vērtspapīru un tirgu iestādei pārbaudīt, vai ir izpildīti kredītreitingu aģentūras reģistrācijas anulēšanas nosacījumi, un pieprasīt Eiropas Vērtspapīru un tirgu iestādei apturēt reitingu izmantošanu, ja uzskata, ka kredītreitingu aģentūra būtiski un pastāvīgi pārkāpj regulas noteikumus. Eiropas Vērtspapīru un tirgu iestādei jāizvērtē pieprasījums un jāveic atbilstoši pasākumi. (15) Eiropas Vērtspapīru un tirgu iestādei jābūt iespējai ierosināt, lai Komisija uzliktu periodiskus soda maksājumus. Šo periodisko soda maksājumu mērķis būtu panākt, ka Eiropas Vērtspapīru un tirgu iestādes konstatētais pārkāpums tiek izbeigts, ka tiek iesniegta pilnīga un pareiza informācija, ko pieprasījusi Eiropas Vērtspapīru un tirgu iestāde, un ka kredītreitingu aģentūras un citas personas pakļaujas izmeklēšanai. Turklāt atturēšanas nolūkos, arī lai piespiestu kredītreitingu aģentūras ievērot regulu, Komisijai pēc Eiropas Vērtspapīru un tirgu iestādes pieprasījuma jābūt iespējai piemērot naudassodus, ja tīši vai nolaidības dēļ ir pārkāpti konkrēti regulas noteikumi. Naudassodam jābūt atturošam un samērīgam ar pārkāpuma veidu un smagumu, pārkāpuma ilgumu un attiecīgās kredītreitingu aģentūras ekonomiskajām spējām. Sīki kritēriji naudassodu summu noteikšanai, kā arī ar naudassodiem saistītie procedūras jautājumi Komisijai jānosaka deleģētā aktā. Dalībvalstu kompetencē turpmāk jābūt tikai paredzēt un īstenot noteikumus par sankcijām, kuras piemērojamas, ja finanšu iestādes neievēro pienākumu regulatīviem nolūkiem izmantot tikai tādus kredītreitingus, ko izsniegušas saskaņā ar šīs regulas noteikumiem reģistrētas kredītreitingu aģentūras. (16) Kredītreitingu aģentūras izdarīta pārkāpuma gadījumā Eiropas Vērtspapīru un tirgu iestādei jābūt pilnvarotai veikt virkni uzraudzības pasākumu, tostarp, bet ne tikai pieprasīt kredītreitingu aģentūrai izbeigt pārkāpumu, apturēt reitingu izmantošanu, uz laiku aizliegt kredītreitingu aģentūrai izsniegt reitingus un — kā galējo līdzekli — anulēt reģistrāciju, ja kredītreitingu aģentūra turpina būtiski pārkāpt šīs regulas noteikumus. Eiropas Vērtspapīru un tirgu iestādei jāpiemēro uzraudzības pasākumi, ņemot vērā pārkāpuma veidu un smagumu un ievērojot proporcionalitātes principu. Sankcijas, sodanaudas maksājumi un uzraudzības pasākumi ir efektīvas prasību izpildes sistēmas papildu daļas. (17) Tiesiskās noteiktības nolūkā ir lietderīgi noteikt skaidrus pārejas pasākumus par to, kā valstu kompetentajām iestādēm jānodod lietas un darba dokumenti Eiropas Vērtspapīru un tirgu iestādei. (18) Komisijai jābūt pilnvarām atbilstīgi Līguma 290. pantam pieņemt deleģētus aktus attiecībā uz trešās valsts regulatīvās un uzraudzības sistēmas līdzvērtības novērtēšanas kritēriju grozīšanu un sīkāku precizēšanu, lai ņemtu vērā finanšu tirgu attīstību, regulu par maksām un grozījumus pielikumos. (19) Eiropas Parlamenta un Padomes 1995. gada 24. oktobra Direktīva 95/46/EK par personu aizsardzību attiecībā uz personas datu apstrādi un šādu datu brīvu apriti attiecas uz personas datu apstrādi, ko dalībvalstis un uzņēmumi, uz kuriem attiecas šī regula, veic šīs regulas piemērošanas gaitā. (20) Fizisku personu aizsardzību attiecībā uz personas datu apstrādi reglamentē Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti[13], un to pilnībā piemēro tādai personas datu apstrādei šīs regulas nolūkā, ko Savienības struktūras un aģentūras veic šīs regulas piemērošanas gaitā. (21) Ņemot vērā to, ka dalībvalstis nevar pienācīgi sasniegt piemērojamā pasākuma mērķus, proti, izveidot efektīvu un lietderīgu kredītreitingu aģentūru uzraudzības sistēmu, vienai kopējai uzraudzības iestādei uzticot reitingu noteikšanas darbību uzraudzību Savienībā, paredzot vienu kontaktpunktu kredītreitingu aģentūrām un nodrošinot noteikumu konsekventu piemērošanu, bet šos mērķus var labāk sasniegt Savienības līmenī, ņemot vērā to, ka uzraugāmo reitinga noteikšanas darbību struktūra un ietekme aptver visu Eiropu, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minēto mērķu sasniegšanai. (22) Kredītreitingu aģentūru uzraudzību EVTI jāsāk veikt tikai tad, kad EVTI ir pilnībā izveidota. Tāpēc šīs regulas piemērošana jāuzsāk tikai tad, kad ir stājusies spēkā Regula …/…, ar ko izveido EVTI. (23) Tāpēc ir attiecīgi jāgroza Regula (EK) Nr. 1060/2009 par kredītreitingu aģentūrām, IR PIEŅĒMUŠI ŠO REGULU. 1. pants Grozījumi Regulā (EK) Nr. 1060/2009 Regulu (EK) Nr. 1060/2009 groza šādi. 1. Regulas 4. pantu groza šādi. a) Panta 1. punkta pirmo daļu aizstāj ar šādu daļu: “Kredītiestādes, kā tās definētas Direktīvā 2006/48/EK, ieguldījumu sabiedrības, kā tās definētas Direktīvā 2004/39/EK, apdrošināšanas uzņēmumi, kuriem piemēro Padomes Direktīvu 73/239/EEK[14], dzīvības apdrošināšanas sabiedrības, kā tās definētas Eiropas Parlamenta un Padomes Direktīvā 2002/83/EK[15], pārapdrošināšanas uzņēmumi, kā tie definēti Eiropas Parlamenta un Padomes Direktīvā 2005/68/EK[16], pārvedamu vērtspapīru kolektīvo ieguldījumu uzņēmumi (PVKIU), kā tie definēti Direktīvā 2009/65/EK, papildpensijas kapitāla uzkrāšanas institūcijas, kā tās definētas Direktīvā 2003/41/EK, un alternatīvie ieguldījumu fondi, kā tie definēti Direktīvā 2010/…/EK, regulatīviem nolūkiem drīkst izmantot tikai tādus kredītreitingus, ko izsniegušas kredītreitingu aģentūras, kuras veic uzņēmējdarbību Savienībā un ir reģistrētas saskaņā ar šo regulu.” b) Panta 3. punktu groza šādi: i) punkta b), c) un d) apakšpunktu aizstāj ar šādiem apakšpunktiem: “b) kredītreitingu aģentūra ir pārbaudījusi un spēj Eiropas Vērtspapīru un tirgu iestādei (turpmāk “EVTI”) pastāvīgi apliecināt, ka trešās valsts kredītreitingu aģentūras veiktās kredītreitingu noteikšanas darbības, kuru rezultātā izsniedz apstiprināmu kredītreitingu, atbilst prasībām, kas ir vismaz tikpat stingras kā 6. līdz 12. pantā minētās prasības; c) EVTI spējas novērtēt un pārraudzīt to, vai kredītreitingu aģentūra, kas veic uzņēmējdarbību trešā valstī, atbilst b) apakšpunktā minētajām prasībām, nav ierobežotas; d) kredītreitingu aģentūra pēc pieprasījuma sniedz EVTI visu vajadzīgo informāciju, lai EVTI varētu pastāvīgi uzraudzīt atbilstību šīs regulas prasībām;” ii) punkta h) apakšpunktu aizstāj ar šādu apakšpunktu: “h) ir izveidots pienācīgs sadarbības mehānisms starp EVTI un tās kredītreitingu aģentūras attiecīgo kompetento iestādi, kas veic uzņēmējdarbību trešā valstī. EVTI nodrošina, ka šie sadarbības mehānismi nosaka vismaz: i) mehānismu informācijas apmaiņai starp EVTI un tās kredītreitingu aģentūras attiecīgo kompetento iestādi, kas veic uzņēmējdarbību trešā valstī, ii) uzraudzības darbību koordinēšanas procedūras, lai dotu iespēju EVTI pastāvīgi pārraudzīt kredītreitingu noteikšanas darbības, kuru rezultātā izsniedz apstiprinātu kredītreitingu.” 2. Regulas 5. pantu groza šādi. a) Panta 2. punktu aizstāj ar šādu punktu: “2. Šā panta 1. punktā minētā kredītreitingu aģentūra var iesniegt sertifikācijas pieteikumu. Pieteikumu iesniedz EVTI saskaņā ar attiecīgajiem 15. panta noteikumiem.” b) Panta 3. punkta pirmo daļu aizstāj ar šādu daļu: “EVTI izvērtē un lemj par sertifikācijas pieteikumu saskaņā ar 16. pantā paredzēto procedūru. Lēmumu par sertifikāciju pieņem, pamatojoties uz šā panta 1. punkta a) līdz d) apakšpunktā noteiktajiem kritērijiem.” c) Panta 4. punktu aizstāj ar šādu punktu: “4. Kredītreitingu aģentūra, kas minēta 1. punktā, var iesniegt arī pieteikumu atbrīvot to no: a) katru gadījumu izskatot atsevišķi, dažu vai visu I pielikuma A iedaļā un 7. panta 4. punktā minēto prasību ievērošanas, ja šī kredītreitingu aģentūra spēj pierādīt, ka šīs prasības nav samērīgas, ņemot vērā tās uzņēmējdarbības būtību, apjomu un sarežģītību un kredītreitingu izsniegšanas būtību un klāstu; b) prasības pēc fiziskas klātbūtnes Savienībā, ja šāda prasība būtu pārāk apgrūtinoša un nesamērīga, ņemot vērā aģentūras uzņēmējdarbības būtību, apjomu un sarežģītību un kredītreitingu izsniegšanas būtību un klāstu. Pieteikumu par šiem atbrīvojumiem kredītreitingu aģentūra iesniedz kopā ar sertifikācijas pieteikumu. Izvērtējot šādu pieteikumu, EVTI ņem vērā 1. punktā minētās pieteikuma iesniedzējas kredītreitingu aģentūras lielumu, izvērtējot tās uzņēmējdarbības būtību, apjomu un sarežģītību un kredītreitingu izsniegšanas būtību un klāstu, kā arī šīs kredītreitingu aģentūras izsniegto kredītreitingu ietekmi uz finanšu stabilitāti un finanšu tirgu integritāti vienā vai vairākās dalībvalstīs. Pamatojoties uz šiem apsvērumiem, EVTI var piešķirt 1. punktā minētajai kredītreitingu aģentūrai šādu atbrīvojumu.” d) Panta 5. punktu svītro. e) Panta 6. punkta trešo daļu aizstāj ar šādu daļu: “Komisija precizē vai groza otrās daļas a), b) un c) apakšpunktā noteiktos kritērijus, lai ņemtu vērā notikumus finanšu tirgos. Šos pasākumus pieņem ar deleģētiem aktiem saskaņā ar 38.a pantu, ievērojot 38.b un 38.c panta nosacījumus.” f) Panta 7. un 8. punktu aizstāj ar šādiem punktiem: “7. EVTI noslēdz vienošanās par sadarbību ar attiecīgajām kompetentajām iestādēm trešās valstīs, kuru tiesiskā un uzraudzības sistēma saskaņā ar 6. punktu tiek uzskatīta par līdzvērtīgu šīs regulas prasībām. Šādas vienošanās paredz vismaz: a) mehānismu informācijas apmaiņai starp EVTI un attiecīgo trešo valstu kompetentajām iestādēm un b) uzraudzības darbību koordinēšanas procedūras. 8. Šīs regulas 20. un 24. pantu mutatis mutandis piemēro sertificētām kredītreitingu aģentūrām un to izsniegtiem kredītreitingiem.” 3. Regulas 6. panta 3. punktu groza šādi. a) Pirmās daļas ievaddaļu aizstāj ar šādu ievaddaļu: “Pēc kredītreitingu aģentūras pieprasījuma EVTI var atbrīvot kredītreitingu aģentūru no I pielikuma A iedaļas 2., 5. un 6. punktā un 7. panta 4. punktā minēto prasību ievērošanas, ja kredītreitingu aģentūra spēj apliecināt, ka minētās prasības nav samērīgas, ņemot vērā tās uzņēmējdarbības būtību, apjomu un sarežģītību un kredītreitingu izsniegšanas būtību un klāstu, un ka:” b) Otro daļu aizstāj ar šādu daļu: “Attiecībā uz kredītreitingu aģentūru grupu EVTI nodrošina, ka vismaz vienu no grupā ietilpstošajām kredītreitingu aģentūrām neatbrīvo no I pielikuma A iedaļas 2., 5. un 6. punktā un 7. panta 4. punktā minēto prasību ievērošanas.” 4. Iekļauj šādu 8.a un 8.b pantu: “8.a pants Informācija par strukturētiem finanšu instrumentiem 1. Strukturēta finanšu instrumenta emitents vai saistīta trešā persona ar paroli aizsargātā tīmekļa vietnē, kuru tas pārvalda, sniedz kredītreitingu aģentūrai, kuru tas izraugās, visu kredītreitingu aģentūrai vajadzīgo informāciju, lai tā atbilstīgi 8. panta 1. punktā noteiktajai metodikai sākotnēji noteiktu vai kontrolētu strukturētā finanšu instrumenta kredītreitingu. 2. Ja citas atbilstīgi šai regulai reģistrētas vai sertificētas kredītreitingu aģentūras pieprasa piekļuvi 1. punktā minētajai informācijai, tām nekavējoties nodrošina piekļuvi informācijai, ja tās atbilst visiem šādiem nosacījumiem: a) tām ir izveidotas sistēmas un organizatoriskā struktūra, kas nodrošina šīs informācijas konfidencialitāti; b) tās ik gadu izsniedz reitingus par vismaz 10 % strukturēto finanšu instrumentu, attiecībā uz kuriem tās pieprasa piekļuvi 1. punktā minētajai informācijai. 3. Lai nodrošinātu šā panta saskaņotu piemērošanu, Komisija saskaņā ar 38. panta 2. punktā minēto regulatīvo procedūru pieņem sīki izstrādātus noteikumus, kuri jo īpaši precizē piekļuves nosacījumus un prasības, kādām jāatbilst tīmekļa vietnei, lai nodrošinātu datu pareizību un konfidencialitāti un personas datu aizsardzību saskaņā ar Direktīvu 95/46/EK. 8.b pants Piekļuve reitingu informācijai 1. Savienībā reģistrēta kredītreitingu aģentūra uztur ar paroli aizsargātu tīmekļa vietni, kurā atrodams: a) kredītreitingu izsniegšanas procesā esošo strukturēto finanšu instrumentu saraksts, kurā norādīts strukturēta finanšu instrumenta veids, emitenta nosaukums un datums, kad uzsākts reitinga noteikšanas process; b) saite uz tīmekļa vietni, kura aizsargāta ar paroli un kurā strukturēta finanšu instrumenta emitents vai saistīta trešā persona sniedz 8.a panta 1. punktā paredzēto informāciju, tiklīdz šāda saite ir aģentūras rīcībā. 2. Kredītreitingu aģentūra nekavējoties nodrošina piekļuvi ar paroli aizsargātai tīmekļa vietnei, kas minēta 1. punktā, ikvienai saskaņā ar šo regulu reģistrētai vai sertificētai kredītreitingu aģentūrai, ja kredītreitingu aģentūra, kas lūdz piekļuvi, atbilst 8.a panta 2. punktā noteiktajām prasībām.” 5. Regulas 9. pantu aizstāj ar šādu pantu: “9. pants Ārpakalpojumi Svarīgu darbības funkciju nodošanu ārpakalpojumu sniedzējam neveic tādā veidā, kas būtiski pasliktinātu kredītreitingu aģentūras iekšējās kontroles kvalitāti un EVTI spēju uzraudzīt, vai kredītreitingu aģentūra pilda šajā regulā noteiktos pienākumus.” 6. Regulas 10. panta 6. punktu aizstāj ar šādu punktu: “6. Kredītreitingu aģentūra neizmanto EVTI vai citas kompetentas iestādes nosaukumu tādā veidā, kas liecinātu vai ļautu secināt, ka šī iestāde apstiprinājusi vai atzinīgi novērtējusi kredītreitingu aģentūras izsniegtos kredītreitingus vai kredītreitingu noteikšanas darbības.” 7. Regulas 11. panta 2. un 3. punktu aizstāj ar šādiem punktiem: “2. Kredītreitingu aģentūra EVTI izveidotajā centrālajā repozitorijā dara pieejamu informāciju par savas iepriekšējās darbības datiem, tostarp informāciju par to, cik bieži reitingi ir mainīti, un informāciju par iepriekš izsniegtiem kredītreitingiem un to izmaiņām. Informāciju minētajam repozitorijam kredītreitingu aģentūra sniedz standartizētā veidā, kā to noteikusi EVTI. EVTI dara šo informāciju publiski pieejamu un katru gadu publicē kopsavilkumu par būtiskākajām novērotajām tendencēm. 3. Kredītreitingu aģentūra reizi gadā sniedz EVTI informāciju par I pielikuma E iedaļas II daļas 2. punktā noteiktajiem jautājumiem.” 8. Regulas 14. pantu groza šādi. a) Panta 2. punktu aizstāj ar šādu punktu: “2. Reģistrācija ir spēkā visā Savienības teritorijā, tiklīdz ir stājies spēkā EVTI izdots lēmums par reģistrāciju, kā minēts 16. panta 3. punktā un 17. panta 3. punktā.” b) Panta 3. punkta otro daļu aizstāj ar šādu daļu: “Kredītreitingu aģentūras bez nepamatotas kavēšanās paziņo EVTI par jebkādām būtiskām izmaiņām sākotnējās reģistrācijas nosacījumos, tostarp par filiāles atvēršanu vai slēgšanu Savienībā.” c) Panta 4. un 5. punktu aizstāj ar šādiem punktiem: “4. Neskarot 16. vai 17. pantu, EVTI reģistrē kredītreitingu aģentūru, ja, izskatot pieteikumu, tā secina, ka kredītreitingu aģentūra atbilst šajā regulā noteiktajiem kredītreitingu izsniegšanas nosacījumiem, ņemot vērā 4. un 6. pantu. 5. EVTI nepiemēro reģistrācijai prasības, kas nav paredzētas šajā regulā.” 9. Regulas 15. līdz 20. pantu aizstāj ar šādiem pantiem: “15. pants Reģistrācijas pieteikums 1. Kredītreitingu aģentūra iesniedz reģistrācijas pieteikumu EVTI. Pieteikumā ietver informāciju par II pielikumā noteiktajiem jautājumiem. 2. Ja reģistrācijas pieteikumu iesniedz kredītreitingu aģentūru grupa, grupas locekļi pilnvaro vienu no grupas locekļiem grupas vārdā iesniegt visus pieteikumus EVTI. Pilnvarotā kredītreitingu aģentūra nodrošina informāciju par II pielikumā noteiktajiem jautājumiem attiecībā uz katru grupas locekli. 3. Kredītreitingu aģentūra var iesniegt reģistrācijas pieteikumu jebkurā no Savienības oficiālajām valodām. 4. Desmit darbdienās no pieteikuma saņemšanas EVTI izvērtē, vai pieteikums ir pilnīgs. Ja pieteikums nav pilnīgs, EVTI nosaka termiņu, līdz kuram kredītreitingu aģentūrai ir jāsniedz papildu informācija. Kad EVTI ir pārliecinājusies, ka pieteikums ir pilnīgs, tā par to paziņo kredītreitingu aģentūrai. 16. pants Kredītreitingu aģentūras reģistrācijas pieteikuma izskatīšana, ko veic EVTI 1. EVTI 30 darbdienās pēc 15. panta 4. punkta otrajā daļā minētās paziņošanas izskata reģistrācijas pieteikumu, pamatojoties uz kredītreitingu aģentūras atbilstību šajā regulā izklāstītajiem nosacījumiem. 2. EVTI var pagarināt izskatīšanas laikposmu par piecpadsmit darbdienām, jo īpaši tad, ja kredītreitingu aģentūra ir paredzējusi: a) apstiprināt kredītreitingus, kā minēts 4. panta 3. punktā; b) izmantot ārpakalpojumus; c) saņemt atbrīvojumu no prasību ievērošanas saskaņā ar 6. panta 3. punktu. 3. EVTI 40 darbdienās pēc 15. panta 4. punkta otrajā daļā minētās paziņošanas un 55 darbdienās pēc minētās paziņošanas, ja piemēro šā panta 2. punktu, pieņem pilnībā pamatotu lēmumu par reģistrāciju vai tās atteikšanu. 4. Lēmums, ko EVTI pieņēmusi atbilstīgi 3. punktam, stājas spēkā piektajā darbdienā pēc tā pieņemšanas. 17. pants Kredītreitingu aģentūru grupas reģistrācijas pieteikumu izskatīšana, ko veic EVTI 1. EVTI 40 darbdienās pēc 15. panta 4. punkta otrajā daļā minētās paziņošanas izskata reģistrācijas pieteikumus, pamatojoties uz kredītreitingu aģentūru atbilstību šajā regulā izklāstītajiem nosacījumiem. 2. EVTI var pagarināt izskatīšanas laikposmu par piecpadsmit darbdienām, jo īpaši tad, ja kāda no kredītreitingu aģentūru grupā ietilpstošajām aģentūrām ir paredzējusi: a) apstiprināt kredītreitingus, kā minēts 4. panta 3. punktā; b) izmantot ārpakalpojumus; c) saņemt atbrīvojumu no prasību ievērošanas saskaņā ar 6. panta 3. punktu. 3. EVTI 50 darbdienās pēc 15. panta 4. punkta otrajā daļā minētās paziņošanas un 65 darbdienās pēc minētās paziņošanas, ja piemēro šā panta 2. punktu, pieņem pilnībā pamatotu lēmumu par reģistrāciju vai tās atteikšanu. 4. Lēmumi, ko EVTI pieņēmusi atbilstīgi 3. punktam, stājas spēkā piektajā darbdienā pēc to pieņemšanas. 18. pants Lēmuma par kredītreitingu aģentūras reģistrāciju, reģistrācijas atteikšanu vai reģistrācijas anulēšanu paziņošana 1. EVTI 5 darbdienās pēc 16., 17. vai 20. pantā minētā lēmuma pieņemšanas paziņo par to attiecīgajai kredītreitingu aģentūrai. Ja EVTI atsakās reģistrēt kredītreitingu aģentūru vai anulē kredītreitingu aģentūras reģistrāciju, tā savā lēmumā sniedz pilnīgu pamatojumu. 2. EVTI paziņo Komisijai un kompetentajām iestādēm par jebkuru lēmumu, kas pieņemts saskaņā ar 16., 17. vai 20. pantu. 3. EVTI publicē savā tīmekļa vietnē to kredītreitingu aģentūru sarakstu, kas ir reģistrētas saskaņā ar šo regulu. Minēto sarakstu atjaunina 5 darbdienās pēc lēmuma pieņemšanas saskaņā ar 16., 17. vai 20. pantu. 19. pants Reģistrācijas un uzraudzības maksas 1. EVTI nosaka kredītreitingu aģentūrām maksas, kas pilnībā sedz EVTI izdevumus, kuri saistīti ar kredītreitingu aģentūru reģistrāciju un uzraudzību saskaņā ar šo regulu un 2. punktā minēto regulu par maksām. 2. Komisija saskaņā ar 38.a pantu ar deleģētiem aktiem pieņem regulu par maksām. Minētajā regulā konkrēti nosaka maksu veidu un pozīcijas, par ko pienākas maksas, maksu apmēru un veidu, kādā tās tiek maksātas. Kredītreitingu aģentūrai pieprasītās maksas summa ir proporcionāla tās lielumam un ekonomiskajam stāvoklim. 20. pants Reģistrācijas anulēšana 1. EVTI anulē kredītreitingu aģentūras reģistrāciju, ja kredītreitingu aģentūra: a) skaidri atsakās no reģistrācijas vai sešus mēnešus pēc kārtas nav izsniegusi nevienu kredītreitingu; b) ir ieguvusi reģistrāciju, sniedzot nepatiesu informāciju vai izmantojot citus nelikumīgus līdzekļus; c) vairs neatbilst nosacījumiem, ar kuriem saskaņā aģentūru reģistrēja, vai d) ir būtiski vai atkārtoti pārkāpusi šīs regulas noteikumus, kas reglamentē kredītreitingu aģentūru darbības nosacījumus. 2. Ja tās dalībvalsts kompetentā iestāde, kurā izmanto attiecīgās kredītreitingu aģentūras izsniegtos kredītreitingus, uzskata, ka kāds no 1. punktā minētajiem nosacījumiem ir izpildīts, tā var pieprasīt, lai EVTI pārbauda, vai nosacījumi reģistrācijas anulēšanai ir izpildīti. Ja EVTI nolemj neanulēt attiecīgās kredītreitingu aģentūras reģistrāciju, tā paskaidro savu lēmumu, sniedzot pilnīgu pamatojumu. 3. Lēmums par reģistrācijas anulēšanu nekavējoties stājas spēkā visā Savienībā, ievērojot 24. panta 2. punktā noteikto pārejas laikposmu kredītreitingu izmantošanai.” 10. Regulas III sadaļas II nodaļas virsrakstu aizstāj ar virsrakstu “EVTI veikta uzraudzība”. 11. Regulas 21. pantu aizstāj ar šādu pantu: “21. pants Eiropas Vērtspapīru un tirgu iestāde 1. Neskarot 25.a pantu, EVTI nodrošina šīs regulas noteikumu piemērošanu. 2. EVTI izdod un atjaunina norādījumus par: a) apstiprināšanas režīma piemērošanu saskaņā ar 4. panta 3. punktu; b) to, kā novērtēt kredītreitingu noteikšanas metodikas atbilstību 8. panta 3. punktā izklāstītajām prasībām; c) sadarbību starp EVTI un kompetentajām iestādēm saistībā ar šīs regulas piemērošanu, tostarp procedūrām un informāciju saistībā ar uzdevumu deleģēšanu. 3. Līdz [deviņi mēneši pēc šīs regulas stāšanās spēkā] EVTI iesniedz apstiprināšanai Komisijā saskaņā ar Regulas …/… [EVTI] 7. pantu tehnisko standartu projektu par: a) reģistrācijas procesu, tostarp par II pielikumā noteikto informāciju; b) informāciju, kas kredītreitingu aģentūrai jāsniedz sertifikācijas pieteikumā un saistībā ar vajadzību novērtēt tās sistēmisko nozīmīgumu finanšu stabilitātei vai finanšu tirgu integritātei, kā minēts 5. pantā; c) tās informācijas iesniegšanu, tostarp ziņojuma struktūru, formātu, metodēm un laikposmu, ko kredītreitingu aģentūras dara pieejamu atklātībai saskaņā ar 11. panta 2. punktu un I pielikuma E iedaļas II daļas 1. punktu. 4. EVTI katru gadu un pirmoreiz līdz 2012. gada 1. janvārim publicē ziņojumu par šīs regulas piemērošanu. Minētajā ziņojumā jo īpaši ietver novērtējumu par to, kā saskaņā ar šo regulu reģistrētās kredītreitingu aģentūras īsteno I pielikumu. 5. EVTI sadarbojas ar Eiropas Banku iestādi, kas izveidota ar Regulu …/…[17], un Eiropas Apdrošināšanas un fondēto pensiju iestādi, kas izveidota ar Regulu …/…[18], un apspriežas ar šīm iestādēm, pirms tā izdod norādījumus un ierosina tehnisko standartu projektu, kas minēti 2. un 3. punktā.” 12. Regulas 23. pantu aizstāj ar šādu pantu: “23. pants Neiejaukšanās reitingu saturā Pildot savus pienākumus saskaņā ar šo regulu, ne EVTI, ne arī dalībvalsts publiskā sektora iestādes neiejaucas kredītreitingu saturā un metodikā.” 13. Iekļauj šādu 23.a, 23.b un 23.c pantu: “23.a pants Informācijas pieprasījumi 1. EVTI var pieprasīt kredītreitingu aģentūrām, personām, kas iesaistītas kredītreitingu noteikšanas darbībās, vērtējamām juridiskām personām un saistītām trešām personām, trešām personām, kurām kredītreitingu aģentūras ārpakalpojumu veidā deleģējušas konkrētas funkcijas vai darbības, un personām, kas ir citādi saistītas ar kredītreitingu aģentūrām vai kredītreitingu noteikšanas darbībām, sniegt visu vajadzīgo informāciju, lai tā varētu pildīt savus pienākumus saskaņā ar šo regulu. 2. Pieprasot 1. punktā minēto informāciju, EVTI atsaucas uz šo pantu kā pieprasījuma juridisko pamatu un informē par pieprasījuma nolūku, norāda, kāda informācija tiek prasīta, un nosaka termiņu, līdz kuram informācija iesniedzama. Tā norāda arī 36.b pantā paredzētās sankcijas, ko piemēro, ja pieprasītā informācija nav iesniegta pilnā apmērā vai ja atbildes uz uzdotajiem jautājumiem ir nepareizas vai maldinošas. 3. Personas, kas minētas 1. punktā, vai viņu pārstāvji un — 1. punktā minēto juridisko personu vai asociāciju bez juridiskas personas statusa gadījumā — personas, kam ar likumu vai statūtiem piešķirtas pilnvaras tās pārstāvēt, sniedz pieprasīto informāciju attiecīgo 1. punktā minēto personu vārdā. Pārstāvji ir pilnībā atbildīgi, ja sniegtā informācija ir nepilnīga, nepareiza vai maldinoša. 23.b pants Vispārēja izmeklēšana 1. EVTI var veikt visu vajadzīgo izmeklēšanu attiecībā uz 23.a panta 1. punktā minētajām personām. Šai nolūkā amatpersonas un citas EVTI pilnvarotas personas ir tiesīgas: a) pārbaudīt visu uzskaiti, datus, procedūras un jebkurus citus materiālus, kas saistīti ar viņu uzdevumu izpildi; b) iegūt šādas uzskaites, datu, procedūru un citu materiālu kopijas vai izrakstus; c) pieprasīt mutiskus paskaidrojumus; d) uzaicināt un uzklausīt personu; e) pieprasīt telefona sarunu izdrukas un datplūsmas pārskatus; f) iztaujāt jebkuru personu, lai savāktu informāciju, kas saistīta ar izmeklēšanas priekšmetu. 2. Personas, kas minētas 23.a panta 1. punktā, pakļaujas ar EVTI lēmumu sāktajai izmeklēšanai. Personas, kas pilnvarotas veikt 1. punktā minēto izmeklēšanu, īsteno savas pilnvaras, uzrādot rakstisku atļauju, kurā norādīts izmeklēšanas priekšmets un nolūks. Minētajā atļaujā norāda arī 36.b pantā paredzētos periodiskos soda maksājumus, ja pieprasītā uzskaite, dati, procedūras un citi materiāli nav uzrādīti vai ir nepilnīgi vai ja atbildes uz uzdotajiem jautājumiem ir nepareizas vai maldinošas. 3. Laikus pirms izmeklēšanas EVTI informē tās dalībvalsts kompetento iestādi, kuras teritorijā ir veicama izmeklēšana, par izmeklēšanu un par pilnvaroto personu identitāti. Attiecīgās dalībvalsts kompetentās iestādes amatpersonas pēc EVTI pieprasījuma sniedz palīdzību šīm pilnvarotajām personām viņu pienākumu izpildē. 23.c pants Pārbaudes uz vietas 1. Lai pildītu savus pienākumus saskaņā ar šo regulu, EVTI 23.a panta 1. punktā minēto personu telpās var veikt visas vajadzīgās pārbaudes uz vietas, par to paziņojot vai nepaziņojot. 2. Amatpersonas un citas personas, ko EVTI pilnvarojusi veikt pārbaudes uz vietas, drīkst iekļūt to personu uzņēmējdarbības telpās un teritorijā, uz kurām attiecas EVTI pieņemtais lēmums par izmeklēšanu, un tām ir visas 23.b panta 1. punktā paredzētās pilnvaras. Turklāt tās ir pilnvarotas aizzīmogot jebkuras uzņēmējdarbības telpas un uzskaites žurnālus vai reģistrus uz tādu laikposmu un tādā mērā, kā vajadzīgs pārbaudes veikšanai. 3. Amatpersonas un citas personas, ko EVTI pilnvarojusi veikt pārbaudes uz vietas, īsteno savas pilnvaras, uzrādot rakstisku atļauju, kurā norādīts pārbaudes priekšmets un nolūks un 36.b pantā paredzētie periodiskie soda maksājumi, ja attiecīgās personas nepakļaujas pārbaudei. Laikus pirms pārbaudes EVTI par pārbaudi paziņo tās dalībvalsts kompetentajai iestādei, kuras teritorijā tā jāveic. 4. Personas, kas minētas 23.a panta 1. punktā, pakļaujas pārbaudēm uz vietas, kuru veikšana uzdota ar EVTI lēmumu. Lēmumā norāda pārbaudes priekšmetu un nolūku, nosaka datumu, kurā pārbaudi uzsāk, un norāda 36.b pantā paredzētos periodiskos soda maksājumus. EVTI pieņem šādus lēmumus pēc apspriešanās ar tās dalībvalsts kompetento iestādi, kuras teritorijā pārbaude jāveic. 5. Tās dalībvalsts kompetentās iestādes amatpersonas, kuras teritorijā pārbaude jāveic, kā arī šādas kompetentās iestādes pilnvarotas vai ieceltas personas pēc EVTI pieprasījuma sniedz aktīvu palīdzību amatpersonām un citām EVTI pilnvarotām personām. Šajā nolūkā tām piešķir 2. punktā minētās pilnvaras. 6. EVTI var arī pieprasīt dalībvalstu kompetentajām iestādēm tās vārdā veikt konkrētus izmeklēšanas uzdevumus un pārbaudes uz vietas, kas paredzētas šajā pantā un 23.b panta 1. punktā. Šajā nolūkā kompetentām iestādēm piešķir tādas pašas pilnvaras kā EVTI, kā tas noteikts šajā pantā un 23.b panta 1. punktā. 7. Ja amatpersonas un citas EVTI pilnvarotas pavadošās personas konstatē, ka persona pretojas pārbaudei, kuras veikšana uzdota saskaņā ar šo pantu, attiecīgā dalībvalsts tām sniedz nepieciešamo atbalstu, vajadzības gadījumā lūdzot policijas vai līdzvērtīgas tiesību aizsardzības iestādes palīdzību, lai dotu šīm personām iespēju veikt pārbaudi uz vietas. 8. Ja saskaņā ar valsts tiesību aktiem 7. punktā paredzētās palīdzības nodrošināšanai vajadzīga tiesu iestādes atļauja, lūdz izsniegt šādu atļauju, ko var darīt jau iepriekš. 9. Ja tiek lūgta 8. punktā minētā atļauja, valsts tiesu iestāde pārbauda, vai EVTI lēmums ir īsts un paredzētie piespiedu līdzekļi nav ne patvaļīgi, ne pārmērīgi, ņemot vērā pārbaudes priekšmetu. Pārbaudot pasākumu samērīgumu, valsts tiesu iestāde var lūgt EVTI sniegt sīkākus skaidrojumus, jo īpaši par EVTI iemesliem aizdomām par šīs regulas pārkāpšanu, kā arī par to, cik nopietna ir pārbaude uz vietas, un par attiecīgās personas iesaistīšanās būtību. Tomēr valsts tiesu iestāde nedrīkst apšaubīt pašas pārbaudes nepieciešamību, ne arī pieprasīt, lai tai iesniedz EVTI lietā iekļauto informāciju. EVTI lēmuma likumīgumu pārbauda vienīgi Tiesa atbilstīgi Regulā XX/2010 [EVTI regula] noteiktajai procedūrai.” 14. Regulas 24. un 25. pantu aizstāj ar šādiem pantiem: “24. pants EVTI veiktie uzraudzības pasākumi 1. Ja reģistrēta kredītreitingu aģentūra ir pieļāvusi kādu no III pielikumā minētajiem pārkāpumiem, EVTI pieņem vienu vai vairākus no šādiem lēmumiem: a) anulēt minētās kredītreitingu aģentūras reģistrāciju saskaņā ar 20. pantu; b) uz laiku aizliegt minētajai kredītreitingu aģentūrai izsniegt kredītreitingus, kas ir spēkā visā Savienībā, līdz pārkāpums ir izbeigts; c) pārtraukt tādu minētās kredītreitingu aģentūras izsniegto kredītreitingu izmantošanu regulatīviem nolūkiem, kas ir spēkā visā Savienībā, līdz pārkāpums ir izbeigts; d) pieprasīt kredītreitingu aģentūrai izbeigt pārkāpumu; e) pieprasīt strukturētu finanšu instrumentu emitentam vai saistītai trešai personai nodrošināt tām kredītreitingu aģentūrām, kuras to pieprasa, piekļuvi tīmekļa vietnei, ko tas uztur saskaņā ar 8.a panta 1. punktu; f) sniegt publiskus paziņojumus. 2. Pieņemot 1. punkta b) līdz f) apakšpunktā minētos lēmumus, EVTI ņem vērā pārkāpuma veidu un smagumu, tostarp: i) pārkāpuma ilgumu un biežumu; ii) vai pārkāpums ir atklājis nopietnus vai sistēmiskus trūkumus kredītreitingu aģentūras procedūrās, vadības sistēmās vai iekšējā kontrolē; iii) vai pārkāpums ir veicinājis vai izraisījis finanšu noziegumu vai kā citādi ir ar to saistīts; iv) ieguldītājiem nodarītos zaudējumus vai zaudējumu risku. Turklāt EVTI var nodot jautājumus attiecīgajām valsts iestādēm krimināllietas ierosināšanai. 3. Pēc tam, kad ir pieņemti 1. punkta a) un c) apakšpunktā paredzētie pasākumi, kredītreitingus var turpināt izmantot regulatīviem nolūkiem laikposmā, kas nepārsniedz: a) desmit darbdienas, ja citas saskaņā ar šo regulu reģistrētas kredītreitingu aģentūras ir izsniegušas kredītreitingu par to pašu finanšu instrumentu vai juridisko personu, vai b) trīs mēnešus, ja citas saskaņā ar šo regulu reģistrētas kredītreitingu aģentūras nav izsniegušas kredītreitingus par to pašu finanšu instrumentu vai juridisko personu. EVTI var pagarināt pirmās daļas b) apakšpunktā minēto laikposmu par trim mēnešiem izņēmuma gadījumos, kas saistīti ar iespējamiem tirgus darbības traucējumiem vai finanšu nestabilitāti. 4. Neskarot 20. pantu, EVTI bez nepamatotas kavēšanās paziņo kompetentajām iestādēm un Komisijai par visiem lēmumiem, kas pieņemti saskaņā ar 1. punktu, un tā publiski paziņo par visiem šādiem lēmumiem savā tīmekļa vietnē 5 darbdienu laikā no lēmuma pieņemšanas datuma. 25. pants Attiecīgo personu uzklausīšana 1. Pirms tiek pieņemti 24. panta 1. punktā minētie lēmumi, EVTI dod iespēju personām, kuru lieta tiek izskatīta, tikt uzklausītām par jautājumiem, pret kuriem EVTI ir cēlusi iebildumus. EVTI balsta savus lēmumus tikai uz iebildumiem, kurus attiecīgajām personām bija iespēja komentēt. Pirmajā daļā minēto pienākumu nepiemēro, ja ir jārīkojas steidzami, lai novērstu būtisku kaitējumu finanšu sistēmai; šādā gadījumā EVTI var pieņemt pagaidu lēmumus. Šādā gadījumā EVTI ir jāsniedz attiecīgajām personām iespēja tikt uzklausītām pēc iespējas drīzāk pēc lēmuma pieņemšanas. 2. Lietas izskatīšanā pilnībā ievēro attiecīgo personu tiesības uz aizstāvību. Minētajām personām tiek dotas tiesības piekļūt EVTI lietas materiāliem, ievērojot citu personu likumīgās intereses attiecībā uz viņu komercnoslēpumu aizsardzību. Tiesības piekļūt lietas materiāliem neattiecas uz konfidenciālu informāciju un EVTI iekšējiem dokumentiem.” 15. Regulas III sadaļas III nodaļas virsrakstu aizstāj ar virsrakstu “EVTI un kompetento iestāžu sadarbība”. 16. Iekļauj šādu 25.a pantu: “25.a pants Kompetentās iestādes, kas atbildīgas par 4. panta 1. punkta piemērošanas uzraudzību un prasību izpildi (kredītreitingu izmantošana) 1. Kompetentās iestādes ir atbildīgas par 4. panta 1. punkta piemērošanas uzraudzību un prasību izpildi. 2. Lai kompetentās iestādes veiktu savus pienākumus saistībā ar 4. panta 1. punkta pārkāpumu konstatēšanu, tām saskaņā ar valsts tiesību aktiem ir visas uzraudzības un izmeklēšanas pilnvaras, kas vajadzīgas to funkciju izpildei. Kompetentās iestādes savas pilnvaras īsteno: a) tieši; b) sadarbībā ar citām iestādēm, tostarp EVTI, vai c) vēršoties kompetentajās tiesu iestādēs. 3. Lai kompetentās iestādes veiktu savus pienākumus saistībā ar 4. panta 1. punkta pārkāpumu konstatēšanu, tām saskaņā ar valstu tiesību aktiem ir tiesības, veicot uzraudzību: a) piekļūt jebkādam dokumentam jebkādā formātā un saņemt vai izgatavot tā kopiju; b) pieprasīt informāciju no jebkuras personas un vajadzības gadījumā uzaicināt un iztaujāt personu, lai iegūtu informāciju; c) veikt pārbaudes uz vietas, par to paziņojot vai nepaziņojot, un d) pieprasīt telefona sarunu izdrukas un datplūsmas pārskatus.” 17. Regulas 26. un 27. pantu aizstāj ar šādiem pantiem: “26. pants Pienākums sadarboties EVTI un kompetentās iestādes sadarbojas, kad tas ir nepieciešams šīs regulas īstenošanas vajadzībām. 27. pants Informācijas apmaiņa 1. Kompetentās iestādes bez nepamatotas kavēšanās sniedz EVTI un cita citai informāciju, kas nepieciešama, lai izpildītu šajā regulā paredzētos pienākumus. 2. EVTI var kompetentajām iestādēm, kas ir atbildīgas par 4. panta 1. punktā minēto uzņēmumu uzraudzību, centrālajām bankām, Eiropas Centrālo banku sistēmai un Eiropas Centrālajai bankai kā monetārām iestādēm, Eiropas Sistēmisko risku kolēģijai un attiecīgā gadījumā citām valsts iestādēm, kas atbildīgas par maksājumu un norēķinu sistēmu pārzināšanu, nosūtīt konfidenciālu informāciju, kas paredzēta to uzdevumu izpildei. Līdzīgi šīm iestādēm vai struktūrām neliedz paziņot EVTI informāciju, kas EVTI var būt nepieciešama, lai tā veiktu savus pienākumus saskaņā ar šo regulu.” 18. Regulas 28. un 29. pantu svītro. 19. Regulas 30., 31. un 32. pantu aizstāj ar šādiem pantiem: “30. pants EVTI uzdevumu deleģēšana kompetentajām iestādēm EVTI var deleģēt konkrētus uzraudzības uzdevumus dalībvalsts kompetentajai iestādei. Šie uzraudzības uzdevumi jo īpaši var ietvert informācijas pieprasījumus saskaņā ar 23.a pantu un izmeklēšanu un pārbaudes uz vietas saskaņā ar 23.c panta 6. punktu. Uzdevumu deleģēšana neietekmē EVTI atbildību. 31. pants Kompetento iestāžu paziņojumi un darbības apturēšanas pieprasījumi 1. Ja kompetentā iestāde ir pārliecināta, ka tās teritorijā vai citas dalībvalsts teritorijā tiek vai ir tikusi īstenota rīcība, ar kuru tiek pārkāpti šīs regulas noteikumi, tā pēc iespējas konkrētākā veidā paziņo šo faktu EVTI. EVTI rīkojas nekavējoties. Tā informē paziņotāju kompetento iestādi par rezultātu un iespēju robežās par nozīmīgiem starpposma notikumiem. 2. Neskarot 1. punktā minēto paziņošanas pienākumu, ja paziņotāja kompetentā iestāde uzskata, ka reģistrēta kredītreitingu aģentūra, kuras izsniegtos kredītreitingus izmanto tās teritorijā, pārkāpj no šīs regulas izrietošas saistības un pārkāpumi ir pietiekami smagi un ilgstoši, lai būtiski ietekmētu ieguldītāju aizsardzību vai finanšu sistēmas stabilitāti šajā dalībvalstī, paziņotāja kompetentā iestāde var pieprasīt EVTI apturēt attiecīgās kredītreitingu aģentūras kredītreitingu izmantošanu regulatīviem nolūkiem, ko veic 4. panta 1. punktā minētās personas. Paziņotāja kompetentā iestāde norāda EVTI visus sava pieprasījuma iemeslus. Ja EVTI uzskata, ka pieprasījums nav pamatots, tā informē paziņotāju kompetento iestādi. Ja EVTI uzskata, ka pieprasījums ir pamatots, tā veic atbilstošus pasākumus, lai atrisinātu šo jautājumu. 32. pants Dienesta noslēpums 1. Pienākumu ievērot dienesta noslēpumu piemēro visām personām, kas strādā vai ir strādājušas EVTI, kompetentajās iestādēs vai pie jebkuras citas personas, kurai EVTI ir deleģējusi uzdevumus, arī revidentiem un ekspertiem, ar ko EVTI ir slēgusi līgumus. Informāciju, kam piemēro dienesta noslēpuma statusu, atklāj citai personai vai iestādei tikai tad, ja šāda atklāšana ir nepieciešama tiesvedībai. 2. Visu informāciju, ar kuru atbilstīgi šai regulai apmainās EVTI, kompetentās iestādes un citas iestādes un struktūras, kas minētas 27. panta 2. punktā, uzskata par konfidenciālu, izņemot gadījumus, kad EVTI vai attiecīgā kompetentā iestāde vai cita iestāde vai struktūra šīs informācijas sniegšanas laikā norāda, ka šādu informāciju drīkst atklāt, vai gadījumos, kad šāda atklāšana ir nepieciešama tiesvedībai.” 20. Regulas 33. pantu svītro. 21. Regulas 34. un 35. pantu aizstāj ar šādiem pantiem: “34. pants Vienošanās par informācijas apmaiņu EVTI var slēgt vienošanās par sadarbību informācijas apmaiņai ar trešo valstu kompetentajām iestādēm tikai tad, ja uz atklāto informāciju attiecas dienesta noslēpuma garantijas, kas ir vismaz līdzvērtīgas tām, kuras paredzētas 32. pantā. Šādas informācijas apmaiņas nolūks ir minēto kompetento iestāžu uzdevumu izpilde. Attiecībā uz personas datu nodošanu trešām valstīm EVTI piemēro Regulu (EK) Nr. 45/2001. 35. pants No trešām valstīm saņemtas informācijas atklāšana EVTI drīkst atklāt no trešo valstu kompetentajām iestādēm saņemto informāciju tikai tad, ja tā ir saņēmusi skaidru piekrišanu no kompetentās iestādes, kas sniegusi informāciju, un attiecīgā gadījumā — ja informāciju atklāj tikai tiem nolūkiem, kuriem minētā kompetentā iestāde ir devusi savu piekrišanu, vai šāda atklāšana ir nepieciešama tiesvedībai.” 22. Regulas IV sadaļas I nodaļas virsrakstu groza šādi: “Sankcijas, naudassodi, periodiski soda maksājumi, komitejas procedūra, pilnvaru deleģēšana un ziņojumu sniegšana”. 23. Regulas 36. panta pirmo daļu groza šādi: “1. Dalībvalstis nosaka noteikumus par sankcijām, kas piemērojamas šīs regulas 4. panta 1. punkta noteikumu pārkāpumiem, un veic visus vajadzīgos pasākumus, lai nodrošinātu to īstenošanu. Paredzētās sankcijas ir iedarbīgas, samērīgas un atturošas.” 24. Iekļauj šādu 36.a līdz 36.d pantu: “36.a pants Naudassodi 1. Pēc EVTI pieprasījuma Komisija, pieņemot attiecīgu lēmumu, var kredītreitingu aģentūrai piemērot naudassodu, ja kredītreitingu aģentūra tīši vai nolaidības dēļ ir pieļāvusi kādu no III pielikumā minētajiem pārkāpumiem. 2. Naudassodi, kas minēti 1. punktā, ir atturoši un samērīgi ar pārkāpuma veidu un smagumu, pārkāpuma ilgumu un attiecīgās kredītreitingu aģentūras ekonomiskajām spējām. Naudassoda summa nepārsniedz 20 % no kredītreitingu aģentūras gada ienākumiem vai apgrozījuma iepriekšējā saimnieciskajā gadā. 3. Neatkarīgi no 2. punkta, ja kredītreitingu aģentūra no pārkāpuma ir tieši vai netieši guvusi kvantitatīvi nosakāmu finansiālu labumu, naudassoda summai jābūt vismaz vienādai ar šo ieguvumu. 4. Komisija, pieņemot deleģētus aktus saskaņā ar 38.a pantu, nosaka sīki izstrādātus šā panta īstenošanas noteikumus, kuros jo īpaši paredz: a) sīki izstrādātus kritērijus naudassoda summas noteikšanai; b) procedūras attiecībā uz izmeklēšanu, saistītajiem pasākumiem un ziņojumu sniegšanu, kā arī noteikumus par lēmumu pieņemšanas procedūru, tostarp noteikumus par tiesībām uz aizstāvību, piekļuvi lietas materiāliem, juridisko pārstāvību, konfidencialitāti un pagaidu noteikumiem, kā arī par naudassodu un periodisko soda maksājumu apmēra noteikšanu un iekasēšanu. 36.b pants Periodiski soda maksājumi 1. Pēc EVTI pieprasījuma Komisija, pieņemot lēmumu, var 23.a panta 1. punktā minētajām personām piemērot periodiskus soda maksājumus, lai piespiestu tās: a) izbeigt pārkāpumu atbilstīgi lēmumam, kas pieņemts saskaņā ar 24. panta 1. punkta d) apakšpunktu; b) iesniegt pilnīgu un pareizu informāciju, kas pieprasīta ar lēmumu, kurš pieņemts saskaņā ar 23.a pantu; c) pakļauties izmeklēšanai un jo īpaši uzrādīt visu uzskaiti, datus, procedūras vai jebkurus citus pieprasītos materiālus, papildināt un izlabot citu informāciju, kura sniegta izmeklēšanai, kas sākta ar atbilstīgi 23.b pantam pieņemtu lēmumu; d) pakļauties pārbaudei uz vietas, kas pieprasīta ar lēmumu, kurš pieņemts saskaņā ar 23.c pantu. 2. Paredzētie periodiskie soda maksājumi ir iedarbīgi un samērīgi. Periodisko soda maksājumu summu piemēro par katru kavējuma dienu. Tā nepārsniedz 5 % no dienas vidējā apgrozījuma iepriekšējā saimnieciskajā gadā, un to aprēķina no lēmumā noteiktā datuma. 36.c pants Attiecīgo personu uzklausīšana 1. Pirms pieņemt lēmumu par 36.a un 36.b pantā paredzētā naudassoda vai periodiska soda maksājuma piemērošanu, Komisija dod iespēju personām, kuru lieta tiek izskatīta, iespēju tikt uzklausītām par jautājumiem, pret kuriem Komisija ir cēlusi iebildumus. Komisija balsta savus lēmumus tikai uz iebildumiem, kurus attiecīgajām personām bija iespēja komentēt. 2. Lietas izskatīšanā pilnībā ievēro attiecīgo personu tiesības uz aizstāvību. Personām tiek dotas tiesības piekļūt Komisijas lietas materiāliem, ievērojot citu personu likumīgās intereses attiecībā uz viņu komercnoslēpumu aizsardzību. Tiesības piekļūt lietas materiāliem neattiecas uz konfidenciālu informāciju un Komisijas iekšējiem dokumentiem. 36.d pants Kopīgi noteikumi par naudassodiem un periodiskiem soda maksājumiem 1. Komisija dara zināmu atklātībai informāciju par visiem naudassodiem un periodiskiem soda maksājumiem, kas piemēroti saskaņā ar 36.a un 36.b pantu. 2. Naudassodiem un periodiskiem soda maksājumiem, kas piemēroti saskaņā ar 36.a un 36.b pantu, ir administratīvs raksturs. 36.e pants Izskatīšana Tiesā Tiesas neierobežotā jurisdikcijā ir pārskatīt lēmumus, ar ko Komisija ir uzlikusi naudassodu vai periodisku soda maksājumu. Tā var anulēt, samazināt vai palielināt uzlikto naudassodu vai periodisko soda maksājumu.” 25. Regulas 37. un 38. pantu aizstāj ar šādiem pantiem: “37. pants Grozījumi pielikumos Lai ņemtu vērā notikumus finanšu tirgos, tostarp notikumus pasaulē, jo īpaši saistībā ar jauniem finanšu instrumentiem, Komisija var grozīt pielikumus, pieņemot deleģētus aktus saskaņā ar 38.a pantu un ievērojot 38.b un 38.c panta nosacījumus. 38. pants Komitejas procedūra 1. Komisijai palīdz Eiropas Vērtspapīru komiteja, kas izveidota ar Komisijas Lēmumu 2001/528/EK[19]. 2 Ja ir atsauce uz šo punktu, piemēro Lēmuma 1999/468/EK 5. un 7. pantu, ņemot vērā tā 8. pantu. 3. Lēmuma 1999/468/EK 5. panta 6. punktā noteiktais termiņš ir trīs mēneši.” 26. Iekļauj šādu 38.a, 38.b un 38.c pantu: “Pilnvaru deleģēšana 38.a pants Deleģēšanas īstenošana 1. Pilnvaras pieņemt 5. panta 6. punkta trešajā daļā, 19. panta 2. punktā, 36.a panta 4. punktā un 37. pantā minētos deleģētos aktus Komisijai ir piešķirtas uz nenoteiktu laiku. 2. Tiklīdz Komisija pieņem deleģēto aktu, tā par to paziņo vienlaicīgi Eiropas Parlamentam un Padomei. 3. Pilnvaras pieņemt deleģētus aktus Komisijai piešķir, ievērojot 38.b un 38.c pantā izklāstītos nosacījumus. 38.b pants Deleģēšanas atsaukšana 1. Eiropas Parlaments vai Padome jebkurā laikā var atsaukt pilnvaru deleģēšanu, kas minēta 5. panta 6. punkta trešajā daļā, 19. panta 2. punktā, 36.a panta 4. punktā un 37. pantā. 2. Iestāde, kura ir uzsākusi iekšējo procedūru, lai pieņemtu lēmumu par pilnvaru deleģēšanas atsaukšanu, informē otru likumdevēju un Komisiju vēlākais vienu mēnesi pirms galīgā lēmuma pieņemšanas, norādot, kuras deleģētās pilnvaras varētu tikt atsauktas, un šīs atsaukšanas iemeslus. 3. Ar atsaukšanas lēmumu tiek izbeigta šajā lēmumā norādīto pilnvaru deleģēšana. Lēmums stājas spēkā tūlīt vai tajā noteiktā vēlākā datumā. Tas neietekmē jau spēkā esošu deleģēto aktu likumīgumu. To publicē Eiropas Savienības Oficiālajā Vēstnesī . 38.c pants Iebildumi pret deleģētiem aktiem 1. Eiropas Parlaments un Padome var celt iebildumus pret deleģētu aktu divu mēnešu laikā no tā paziņošanas dienas. Pamatojoties uz Eiropas Parlamenta vai Padomes ierosinājumu, šo termiņu pagarina par vienu mēnesi. 2. Ja, šim termiņam beidzoties, ne Eiropas Parlaments, ne Padome nav izteikusi iebildumus pret deleģēto aktu, deleģētais akts stājas spēkā tajā norādītajā datumā. Deleģēto aktu var publicēt Eiropas Savienības Oficiālajā Vēstnesī , un tas var stāties spēkā pirms minētā termiņa beigām, ja gan Eiropas Parlaments, gan Padome ir informējuši Komisiju par savu nodomu necelt iebildumus. 3. Ja Eiropas Parlaments vai Padome ceļ iebildumus pret pieņemto deleģēto aktu, tas nestājas spēkā. Iestāde, kura ceļ iebildumus, norāda iemeslus, kāpēc tā iebilst pret deleģēto aktu.” 27. Regulas 39. pantu groza šādi: a) panta 2. punktu svītro; b) panta 3. punktu aizstāj ar šādu punktu: “3. Līdz 2011. gada 1. jūlijam Komisija, ņemot vērā izmaiņas kredītreitingu aģentūru regulatīvajā un uzraudzības sistēmā trešās valstīs, iesniedz Eiropas Parlamentam un Padomei ziņojumu par šo izmaiņu un 40. pantā minēto pārejas noteikumu ietekmi uz finanšu tirgu stabilitāti Savienībā.” 28. Regulas 40. panta trešo daļu aizstāj ar šādu daļu: “Kredītreitingu aģentūras, kas jau darbojas, var turpināt izsniegt kredītreitingus, kurus regulatīviem mērķiem var izmantot finanšu iestādes, kas minētas 4. panta 1. punktā, ja vien reģistrācija netiek atteikta. Ja reģistrācija tiek atteikta, piemēro 24. panta 2. un 3. punktu.” 29. Iekļauj šādu 40.a pantu: “40.a pants Pārejas posma pasākumi attiecībā uz EVTI 1. Visas kompetences un pienākumi, kas saistīti ar uzraudzības un prasību izpildes darbību veikšanu kredītreitingu aģentūru jomā un bija uzticēti dalībvalstu kompetentajām iestādēm, kuras darbojās vai nedarbojās kā mītnes dalībvalsts kompetentās iestādes, un to kolēģijām, ja tādas bija izveidotas, beidzas [ vienu mēnesi pēc šīs regulas stāšanās spēkā ]. 2. Visas lietas un darba dokumentus, kas saistīti ar uzraudzības un prasību izpildes darbību veikšanu kredītreitingu aģentūru jomā, tostarp visas notiekošās pārbaudes un prasību izpildes darbības, EVTI pārņem … [ vienu mēnesi pēc šīs regulas stāšanās spēkā ]. 3. Kompetentās iestādes un kolēģijas, kas minētas 1. punktā, nodrošina visu esošo uzskaites un darba dokumentu nodošanu EVTI [ vienu mēnesi pēc šīs regulas stāšanās spēkā ]. Minētās kompetentās iestādes un kolēģijas sniedz arī visu nepieciešamo palīdzību un konsultē EVTI, lai atvieglotu ar kredītreitingu aģentūrām saistītu uzraudzības un prasību izpildes darbību faktisku un efektīvu nodošanu un pārņemšanu. 4. EVTI darbojas kā 1. punktā minēto kompetento iestāžu un kolēģiju tiesību pārņēmēja visos administratīvajos vai tiesu procesos, kuri izriet no uzraudzības un prasību izpildes darbības, kas saskaņā ar šo regulu veikta pirms [ vienu mēnesi pēc šīs regulas stāšanās spēkā ]. 5. Ja [ vienu mēnesi pēc šīs regulas stāšanās spēkā ] turpinās tāda lēmuma izskatīšana tiesā, kuru saskaņā ar šo regulu pieņēmusi 1. punktā minētā kompetentā iestāde, lietu nodod Vispārējai tiesai, ja vien tās tiesas spriedums, kura izskata šo lēmumu dalībvalstī, nav jāpasludina divu mēnešu laikā pēc [ vienu mēnesi pēc šīs regulas stāšanās spēkā ].” 30. Regulas I pielikumu groza saskaņā ar šīs regulas I pielikumu. 31. Pievieno jaunu III pielikumu, kā norādīts šīs regulas II pielikumā. 2. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī . Šī regula uzliek saistības kopumā un ir tieši piemērojama visās dalībvalstīs no dienas, kad stājas spēkā Regula …/… [EVTI]. Briselē, Eiropas Parlamenta vārdā — Padomes vārdā — priekšsēdētājs priekšsēdētājs I pielikums Regulas (EK) Nr. 1060/2009 I pielikumu groza šādi. 1. Pielikuma A iedaļas 2. punkta pēdējo daļu aizstāj ar šādu daļu: “Valdei periodiski iesniedz neatkarīgo administratīvās vai uzraudzības valdes locekļu sniegtos atzinumus par a) līdz d) apakšpunktā minētajiem jautājumiem, un pēc pieprasījuma šos atzinumus dara pieejamus EVTI.” 2. Pielikuma B iedaļas 8. punkta pirmo daļu aizstāj ar šādu daļu: “Šīs iedaļas 7. punktā minēto uzskaiti un auditēšanas pierakstus glabā reģistrētās kredītreitingu aģentūras telpās vismaz piecus gadus un pēc pieprasījuma dara tos pieejamus EVTI.” II pielikums Regulai (EK) Nr. 1060/2009 pievieno šādu III pielikumu: “III PIELIKUMS SANKCIJAS Pārkāpumi I. Pārkāpumi, kas saistīti ar interešu konfliktiem, organizatoriskām vai darbības prasībām a) Kredītreitingu aģentūra pārkāpj 6. panta 2. punktu saistībā ar I pielikuma B iedaļas 3. punktu, izsniedzot kredītreitingu vai, ja kredītreitings jau ir bijis izsniegts, nekavējoties nepaziņojot, ka kredītreitings, iespējams, ir ietekmēts 3. punkta a) līdz d) apakšpunktā aprakstītajās situācijās. b) Kredītreitingu aģentūra pārkāpj 6. panta 2. punktu saistībā ar I pielikuma B iedaļas 4. punkta pirmo daļu, sniedzot konsultācijas vai padomdevējas pakalpojumus. c) Kredītreitingu aģentūra pārkāpj 6. panta 2. punktu saistībā ar I pielikuma B iedaļas 4. punkta trešo daļu, nenodrošinot, ka papildu pakalpojuma sniegšana nerada interešu konfliktu saistībā ar tās kredītreitingu noteikšanas darbībām. d) Kredītreitingu aģentūra pārkāpj 4. panta 3. punktu, apstiprinot trešā valstī izsniegtu kredītreitingu, ja nav izpildīti 4. panta 3. punkta a) līdz h) apakšpunkta nosacījumi. e) Kredītreitingu aģentūra pārkāpj 6. panta 2. punktu saistībā ar I pielikuma A iedaļas 2. punkta trešo daļu, neieceļot administratīvajā vai uzraudzības valdē vajadzīgo skaitu neatkarīgu locekļu. f) Kredītreitingu aģentūra pārkāpj 6. panta 2. punktu saistībā ar I pielikuma A iedaļas 2. punkta ceturtās daļas pirmo vai otro teikumu, izveidojot neatkarīgo locekļu atalgojuma sistēmu, kas saistīta ar kredītreitingu aģentūras uzņēmējdarbības rādītājiem, vai nosakot pilnvaru termiņu, kurš pārsniedz piecus gadus. g) Kredītreitingu aģentūra pārkāpj 6. panta 2. punktu saistībā ar I pielikuma A iedaļas 6. punktu, nenodrošinot apstākļus, kuros atbilstības uzraudzītāji var pareizi un neatkarīgi veikt savus pienākumus, kā noteikts I pielikuma A iedaļas 6. punkta a) līdz d) apakšpunktā. h) Kredītreitingu aģentūra pārkāpj 7. panta 2. punktu, nenodrošinot, ka minētajā pantā norādītā persona sāk sarunas vai piedalās sarunās par maksām vai maksājumiem. i) Kredītreitingu aģentūra pārkāpj 7. panta 3. punktu saistībā ar I pielikuma C iedaļas 1. punktu, nenodrošinot, ka attiecīgā persona nepērk, nepārdod un neiesaistās darījumos ar ietekmētu finanšu instrumentu. j) Kredītreitingu aģentūra pārkāpj 7. panta 3. punktu saistībā ar I pielikuma C iedaļas 2. punktu, nenodrošinot, ka attiecīgā persona nepiedalās kredītreitinga noteikšanā vai neietekmē kredītreitinga noteikšanu. k) Kredītreitingu aģentūra pārkāpj 7. panta 3. punktu saistībā ar I pielikuma C iedaļas 3. punkta b), c) un d) apakšpunktu, nenodrošinot, ka attiecīgā persona neatklāj, neizmanto vai neizpauž konfidenciālu informāciju. l) Kredītreitingu aģentūra pārkāpj 7. panta 3. punktu saistībā ar I pielikuma C iedaļas 4. punktu, nenodrošinot, ka attiecīgā persona nepieprasa vai nepieņem naudu, dāvanas vai pakalpojumus. m) Kredītreitingu aģentūra pārkāpj 7. panta 3. punktu saistībā ar I pielikuma C iedaļas 7. punktu, nenodrošinot, ka attiecīgā persona neieņem nekādus galvenos vadītāju amatus. n) Kredītreitingu aģentūra pārkāpj 7. panta 4. punktu saistībā ar I pielikuma C iedaļas 8. punkta a) apakšpunktu, nenodrošinot, ka galvenais reitinga analītiķis neiesaistās kredītreitingu noteikšanas darbībās, kas saistītas ar to pašu vērtējamo juridisko personu vai ar to saistītām trešām personām, uz laiku, kas pārsniedz četrus gadus. o) Kredītreitingu aģentūra pārkāpj 7. panta 4. punktu saistībā ar I pielikuma C iedaļas 8. punkta b) apakšpunktu, nenodrošinot, ka reitinga analītiķis neiesaistās kredītreitingu noteikšanas darbībās, kas saistītas ar to pašu vērtējamo juridisko personu vai ar to saistītām trešām personām, uz laiku, kas pārsniedz piecus gadus. p) Kredītreitingu aģentūra pārkāpj 7. panta 4. punktu saistībā ar I pielikuma C iedaļas 8. punkta c) apakšpunktu, nenodrošinot, ka persona, kas apstiprina kredītreitingus, neiesaistās kredītreitingu noteikšanas darbībās, kuras saistītas ar to pašu vērtējamo juridisko personu vai ar to saistītām trešām personām, uz laiku, kas pārsniedz septiņus gadus. q) Kredītreitingu aģentūra pārkāpj 7. panta 4. punktu saistībā ar I pielikuma C iedaļas 8. punkta otro daļu, nenodrošinot, ka attiecīgā persona neiesaistās kredītreitingu noteikšanas darbībās divus gadus pēc minēto laikposmu beigām. r) Kredītreitingu aģentūra pārkāpj 7. panta 5. punktu, nosakot atalgojumu un veikuma novērtējumu atkarībā no ieņēmumu apjoma, ko kredītreitingu aģentūra gūst no vērtējamām juridiskām personām vai ar tām saistītām trešām personām. s) Kredītreitingu aģentūra pārkāpj 8. panta 5. punktu, neuzraugot savus kredītreitingus vai regulāri un vismaz reizi gadā nepārskatot savus kredītreitingus vai metodiku. t) Kredītreitingu aģentūra pārkāpj 8. panta 6. punkta b) apakšpunktu, vispār nepārskatot vai laikus nepārskatot skartos kredītreitingus, kad tiek mainīta metodika, modeļi vai galvenie reitingu noteikšanas pieņēmumi. u) Kredītreitingu aģentūra pārkāpj 8. panta 6. punkta c) apakšpunktu, atkārtoti nevērtējot kredītreitingu, ja vispārējā kopējā ietekme, ko rada izmaiņas metodikā, modeļos vai reitingu noteikšanas pieņēmumos, iespaido šo kredītreitingu. v) Kredītreitingu aģentūra, kas pieprasa piekļuvi strukturēta finanšu instrumenta emitenta vai ar to saistītas trešās personas tīmekļa vietnei, pārkāpj 8.a panta 2. punkta a) apakšpunktu, ja tai nav izveidota sistēma un organizatoriskā struktūra, kas nodrošina šādi iegūtas informācijas konfidencialitāti. w) Kredītreitingu aģentūra pārkāpj 8.a panta 2. punkta b) apakšpunktu, ja tā ik gadu neizsniedz reitingus par vismaz 10 % no strukturētajiem finanšu instrumentiem, attiecībā uz kuriem tā pieprasījusi piekļuvi emitenta vai saistītas trešās personas nodrošinātai informācijai tīmekļa vietnē. x) Kredītreitingu aģentūra pārkāpj 10. panta 2. punktu saistībā ar I pielikuma D iedaļas I daļas 4. punkta otro daļu, izsniedzot kredītreitingu vai neatceļot jau izsniegtu reitingu. II. Pārkāpumi, kas saistīti ar šķēršļiem uzraudzības darbībām a) Kredītreitingu aģentūra pārkāpj 6. panta 2. punktu saistībā ar I pielikuma B iedaļas 7. punkta a) līdz h) apakšpunktu, nesakārtojot uzskaiti vai auditēšanas pierakstus atbilstīgi šiem noteikumiem. b) Kredītreitingu aģentūra pārkāpj 6. panta 2. punktu saistībā ar I pielikuma B iedaļas 8. punkta pirmo daļu, neglabājot uzskaiti vai auditēšanas pierakstus vismaz piecus gadus vai nenodrošinot kompetentajām iestādēm piekļuvi šai uzskaitei vai auditēšanas pierakstiem. c) Kredītreitingu aģentūra pārkāpj 6. panta 2. punktu saistībā ar I pielikuma B iedaļas 9. punktu, neglabājot uzskaiti tik ilgi, kamēr ilgst attiecības ar vērtējamo juridisko personu vai ar to saistītu trešo personu. d) Kredītreitingu aģentūra pārkāpj 11. panta 2. punktu, nedarot pieejamu pieprasīto informāciju vai nesniedzot informāciju pieprasītajā formātā. e) Kredītreitingu aģentūra pārkāpj 11. panta 3. punktu saistībā ar I pielikuma E iedaļas II daļas 2. punktu, neiesniedzot pieprasītos sarakstus. f) Kredītreitingu aģentūra pārkāpj 14. panta 3. punkta otro daļu, vispār nepaziņojot vai laikus nepaziņojot EVTI par jebkādām būtiskām izmaiņām sākotnējās reģistrācijas nosacījumos. III. Pārkāpumi, kas saistīti ar noteikumiem par informācijas atklāšanu a) Kredītreitingu aģentūra pārkāpj 6. panta 2. punktu saistībā ar I pielikuma B iedaļas 2. punktu, nedarot zināmu atklātībai vērtējamo juridisko personu vai ar tām saistītu trešo personu nosaukumus, no kurām tā saņem vairāk nekā 5 % no saviem gada ieņēmumiem. b) Kredītreitingu aģentūra pārkāpj 6. panta 2. punktu saistībā ar I pielikuma B iedaļas 4. punkta trešo daļu, galīgajā ziņojumā nepubliskojot papildu pakalpojumus, ko tā ir sniegusi vērtējamai juridiskai personai vai ar to saistītai trešai personai. c) Kredītreitingu aģentūra pārkāpj 8. panta 1. punktu, nedarot zināmu atklātībai metodiku, modeļus un galvenos reitingu noteikšanas pieņēmumus, ko tā izmanto, veicot kredītreitingu novērtēšanas darbības. d) Kredītreitingu aģentūra pārkāpj 8. panta 6. punkta a) apakšpunktu, tūlīt nedarot zināmu atklātībai iespējamo ietekmēto kredītreitingu apjomu, kad tiek mainīta metodika, modeļi vai galvenie reitingu noteikšanas pieņēmumi. f) Kredītreitingu aģentūra pārkāpj 8.b panta 1. punktu, ar paroli aizsargātajā tīmekļa vietnē tūlīt nedarot zināmu atklātībai informāciju atbilstīgi 8.b panta 1. punkta a) un b) apakšpunktam. g) Kredītreitingu aģentūra pārkāpj 8.b panta 2. punktu, nenodrošinot reģistrētām vai sertificētām kredītreitingu aģentūrām, kas atbilst 8.a panta 2. punktā minētajiem nosacījumiem, piekļuvi tīmekļa vietnei. h) Strukturēta finanšu instrumenta emitents vai ar to saistīta trešā persona pārkāpj 8.a panta 2. punktu, nenodrošinot kredītreitingu aģentūrām, kas atbilst 8.a panta 2. punktā minētajiem nosacījumiem, piekļuvi ar paroli aizsargātai tīmekļa vietnei, ko tas pārvalda. i) Kredītreitingu aģentūra pārkāpj 8.a panta 2. punktu, piemērojot emitentam vai ar to saistītai trešai personai jebkādus noteikumus, kuru mērķis ir atturēt no piekļuves tīmekļa vietnei jebkuru kredītreitingu aģentūru, kas pieprasa šādu piekļuvi un atbilst 8.a panta 2. punktā minētajiem nosacījumiem. j) Kredītreitingu aģentūra pārkāpj 10. panta 2. punktu saistībā ar I pielikuma D iedaļas I daļas 1. punktu, 2. punkta a) līdz e) apakšpunktu, 4. punkta pirmo daļu vai 5. punktu vai II daļas 1., 2., 3. vai 4. punktu, reitinga prezentēšanas gaitā nesniedzot minētajos noteikumos paredzēto informāciju. k) Kredītreitingu aģentūra pārkāpj 10. panta 2. punktu saistībā ar I pielikuma D iedaļas I daļas 3. punktu, nepaziņojot vērtējamajai juridiskajai personai kredītreitingu vismaz 12 stundas pirms tā publicēšanas l) Kredītreitingu aģentūra pārkāpj 10. panta 3. punktu, nenodrošinot, ka tiek izmantots papildu simbols, ar kuru kredītreitingus, ko piemēro strukturētiem finanšu instrumentiem, nošķir no citiem kredītreitingiem. m) Kredītreitingu aģentūra pārkāpj 10. panta 4. punktu, nepubliskojot savu politiku un procedūras attiecībā uz nepieprasītiem kredītreitingiem. n) Kredītreitingu aģentūra pārkāpj 10. panta 5. punktu, nesniedzot minētajā pantā pieprasīto informāciju vai attiecīgi neapzīmējot nepieprasītu kredītreitingu. o) Kredītreitingu aģentūra pārkāpj 11. panta 1. punktu, nedarot zināmu atklātībai vai neatjauninot informāciju par I pielikuma E iedaļas I daļā izklāstītajiem jautājumiem. p) Kredītreitingu aģentūra pārkāpj 12. pantu, vispār nepublicējot vai laikus nepublicējot pārredzamības ziņojumu, tostarp I pielikuma E iedaļas III daļā norādīto informāciju.” TIESĪBU AKTA FINANŠU PĀRSKATS Likumdevējai iestādei iesniegtiem priekšlikumiem vai iniciatīvām pievienojams dokuments (Finanšu regulas 28. pants un Īstenošanas kārtības 22. pants) 1. PRIEKŠLIKUMA/INICIATĪVAS KONTEKSTS 1.1. Priekšlikuma/iniciatīvas nosaukums 1.2. Attiecīgās politikas jomas ABM/ABB struktūrā 1.3. Priekšlikuma/iniciatīvas būtība 1.4. Mērķi 1.5. Priekšlikuma/iniciatīvas pamatojums 1.6. Ilgums un finansiālā ietekme 1.7. Paredzētie pārvaldības veidi 2. PĀRVALDĪBAS PASĀKUMI 2.1. Uzraudzības un ziņošanas noteikumi 2.2. Pārvaldības un kontroles sistēma 2.3. Krāpšanas un pārkāpumu apkarošanas pasākumi 3. PRIEKŠLIKUMA/INICIATĪVAS PAREDZAMĀ FINANSIĀLĀ IETEKME 3.1. Attiecīgās daudzgadu finanšu shēmas izdevumu kategorijas un budžeta pozīcijas 3.2. Paredzamā ietekme uz izdevumiem 3.2.1. Paredzamās ietekmes uz izdevumiem kopsavilkums 3.2.2. Paredzamā ietekme uz darbības apropriācijām 3.2.3. Paredzamā ietekme uz administratīvajām apropriācijām 3.2.4. Saderība ar kārtējo daudzgadu finanšu shēmu 3.2.5. Trešo personu dalība finansējumā 3.3. Paredzamā ietekme uz ieņēmumiem I. PRIEKŠLIKUMA/INICIATĪVAS KONTEKSTS 1.1. Priekšlikuma/iniciatīvas nosaukums Eiropas Parlamenta un Padomes Regula (EK) Nr. xxx par grozījumiem Regulā (EK) Nr. 1060/2009 par kredītreitingu aģentūrām 1.2. Attiecīgās politikas jomas ABM/ABB struktūrā[20] Iekšējais tirgus — finanšu tirgi 1.3. Priekšlikuma/iniciatīvas būtība ( Priekšlikums/iniciatīva attiecas uz jaunu darbību ( Priekšlikums/iniciatīva attiecas uz jaunu darbību, pamatojoties uz izmēģinājuma projektu/sagatavošanas darbību [21] ( Priekšlikums/iniciatīva attiecas uz esošas darbības pagarināšanu ( Priekšlikums/iniciatīva attiecas uz darbību, kas pārveidota jaunā darbībā 1.4. Mērķi 1.4.1. Komisijas daudzgadu stratēģiskie mērķi, kurus plānots sasniegt ar priekšlikumu/iniciatīvu Uzraudzības pilnvaru uzticēšana EVTI padarīs kredītreitingu aģentūru uzraudzību Kopienā efektīvāku un rezultatīvāku. Šī iedarbīgākā uzraudzības sistēma labāk nodrošinās to, ka kredītreitingu aģentūras ievēro Kredītreitingu aģentūru regulas pamatprasības, tādējādi veicinot Komisijas vispārējo stratēģisko mērķu sasniegšanu finanšu pakalpojumu jomā, proti, nodrošināt finanšu tirgu stabilitāti, uzlabot ieguldītāju aizsardzību un palielināt pārredzamību finanšu tirgos. 1.4.2. Konkrētie mērķi un attiecīgās ABM/ABB darbības Konkrētais mērķis Ir noteikti šādi ierosinātā pasākuma mērķi. 1. Nodrošināt kredītreitingu aģentūru efektīvu uzraudzību ES 2. Optimizēt uzraudzības struktūru kredītreitingu aģentūru pārraudzīšanai 3. Nodrošināt tiesisko noteiktību kredītreitingu aģentūrām un ieguldītājiem Izejot no šiem mērķiem, ir noteikta virkne darbības mērķu. 1. Nodrošināt kredītreitingu aģentūrām vienu kontaktpunktu un skaidras kompetences 2. Nodrošināt efektīvāku reģistrācijas un uzraudzības procesu 3. Nodrošināt Kredītreitingu aģentūru regulas pamatnoteikumu konsekventu piemērošanu 4. Nodrošināt saskaņotākus stimulus uzraudzības iestādēm, lai aptvertu uzraudzīto juridisko personu darbību visā Eiropā Attiecīgās ABM/ABB darbības 1.4.3. Paredzamie rezultāti un ietekme Norādīt, kāda ir priekšlikuma/iniciatīvas iecerētā ietekme uz finansējuma saņēmējiem/mērķgrupām. 1. Efektīvāka kredītreitingu aģentūru uzraudzība ES uzlabos reitingu noteikšanas darbības kvalitāti un pārredzamību, kas nāks par labu ieguldītājiem un finanšu stabilitātei. 2. Viens kontaktpunkts un skaidras kompetences samazinās slogu uzraudzītajām juridiskajām personām un valstu uzraudzības iestādēm. 3. Kredītreitingu aģentūru regulas pamatnoteikumu konsekventa piemērošana uzlabos tiesisko noteiktību kredītreitingu aģentūru nozarē un uzlabos reitingu noteikšanas darbību kvalitāti un pārredzamību. 4. Palielināsies reģistrācijas un uzraudzības procesa efektivitāte. Samazināsies slogs uzraudzītajām juridiskajām personām, uzraudzības iestādēm un visbeidzot, bet ne mazāk svarīgi, — Eiropas nodokļu maksātājiem. 1.4.4. Rezultātu un ietekmes rādītāji Norādīt priekšlikuma/iniciatīvas īstenošanas uzraudzībā izmantojamos rādītājus. 1. Paredzamais rezultāts: efektīvāka kredītreitingu aģentūru uzraudzība ES - Kredītreitingu regulas pārkāpumu skaits - Par pārkāpumiem piemēroto sankciju un naudassodu skaits - Uz vietas veikto pārbaužu skaits - Veikto uzraudzības pasākumu skaits 2. Paredzamais rezultāts: izveidot vienu kontaktpunktu uzraudzītajām kredītreitingu aģentūrām un noteikt skaidras kompetences Rādītāji: • Reģistrācijas/uzraudzības procesā iesaistīto uzraudzības iestāžu skaits • Ar kompetencēm saistīto konfliktu skaits starp iestādēm, kas iesaistītas kredītreitingu aģentūru uzraudzībā 3. Paredzamais rezultāts: Kredītreitingu aģentūru regulas pamatnoteikumu konsekventa piemērošana Rādītāji: • Kredītreitingu regulas pārkāpumu skaits • Sūdzību skaits, ko Komisija saņēmusi no kredītreitingu aģentūrām/reitingu lietotājiem • Kredītreitingu aģentūru prasību skaits EVTI/tiesās 4. Paredzamais rezultāts: efektīvāks reģistrācijas un uzraudzības process Rādītāji: • Reģistrācijai nepieciešamais laiks (no pieteikuma iesniegšanas līdz reģistrācijas lēmuma izsniegšanai) • Uzraudzības pasākumu veikšanai nepieciešamais laiks (no noteikumu pārkāpuma atklāšanas līdz uzraudzības pasākuma pieņemšanai) • Kredītreitingu aģentūru uzraudzībā iesaistīto darbinieku skaits 1.5. Priekšlikuma/iniciatīvas pamatojums 1.5.1. Īstermiņa vai ilgtermiņa vajadzības Īstermiņā EVTI jāpiešķir pilnvaras reģistrēt un uzraudzīt kredītreitingu aģentūras; tas uzlabos efektivitāti, nodrošinās efektīvāku uzraudzību un veicinās Kredītreitingu aģentūru regulas konsekventu piemērošanu. Īstenojot pasākumu ilgtermiņā, tiks panākts, ka kredītreitingu aģentūras labāk ievēro Kredītreitingu aģentūru regulas noteikumus, tādējādi uzlabojot reitingu noteikšanas darbības kvalitāti un pārredzamību. Pilnvaras veikt kredītreitingu aģentūru uzraudzību EVTI tiks piešķirtas uz nenoteiktu laiku. 1.5.2. ES iesaistīšanās pievienotā vērtība Lai gan pašlaik ar Kredītreitingu aģentūru regulu paredzētā uzraudzības sistēma vēl nav ieviesta, jau ir iespējams konstatēt dažus trūkumus, kas apstiprina Kopienas iesaistīšanās nepieciešamību. Šīs nepilnības un to izraisītās galvenās sekas kredītreitingu aģentūrām un uzraudzības iestādēm ir šādas (sk. 3. iedaļu šim priekšlikumam pievienotajā ietekmes novērtējumā): • iesaistīto uzraudzītāju lielais skaits un risks, ka varētu rasties konflikti par kompetencēm; • risks, ka dalībvalstu kompetentās iestādes atsevišķos gadījumos Kredītreitingu aģentūru regulu varētu piemērot atšķirīgi un nekonsekventi; • apgrūtinošs un laikietilpīgs reģistrācijas un uzraudzības process; • aplamu stimulu risks un Kopienas perspektīvas trūkums valstu uzraudzības iestādēs. Kā parādīts ietekmes novērtējumā, kredītreitingu aģentūru reģistrēšanas un uzraudzības pilnvaru uzticēšana EVTI atrisinās šīs problēmas vai ievērojami uzlabos to risināšanu. 1.5.3. Līdzīgas līdzšinējās pieredzes rezultātā gūtās atziņas Šī ir pirmā reize, kad tiešas uzraudzības pilnvaras pār finanšu iestādēm piešķir Eiropas uzraudzības iestādei. 1.5.4. Saderība un iespējamā sinerģija ar citiem attiecīgiem instrumentiem Šis priekšlikums ir saderīgs ar projektu regulai, ar ko izveido Eiropas Vērtspapīru un tirgu iestādi (COM(2009) 503), 23.9.2009. 1.6. Ilgums un finansiālā ietekme ( Beztermiņa priekšlikums/iniciatīva 1.7. Paredzētie pārvaldības veidi [22] ( Komisijas īstenota centralizēta tieša pārvaldība ( Centralizēta netieša pārvaldība, izpildes uzdevumus deleģējot: ( izpildaģentūrām ( Kopienu izveidotām struktūrām[23] ( dalībvalstu publiskā sektora struktūrām vai struktūrām, kas veic publiska dienesta uzdevumus ( personām, kurām ir uzticēts veikt īpašas darbības saskaņā ar Līguma par Eiropas Savienību V sadaļu un kuras ir noteiktas attiecīgā pamataktā Finanšu regulas 49. panta nozīmē ( Dalīta pārvaldība kopā ar dalībvalstīm ( Decentralizēta pārvaldība kopā ar trešām valstīm ( Pārvaldība kopā ar starptautiskām organizācijām (precizēt) Ja norādīti vairāki pārvaldības veidi, sniedziet papildu informāciju iedaļā “Piezīmes”. Piezīmes 2. PĀRVALDĪBAS PASĀKUMI 2.1. Uzraudzības un ziņošanas noteikumi Norādīt periodiskumu un nosacījumus. Regulas, ar ko izveido Eiropas Vērtspapīru un tirgu iestādi, projekta 66. pantā paredzēts novērtēt pieredzi, kas iestādes darbības rezultātā iegūta trīs gadu laikā no tās darbības faktiskās uzsākšanas, ietverot arī novērtējumu par EVTI tiešajām kredītreitingu aģentūru uzraudzības pilnvarām. Šim nolūkam Komisija publicē vispārēju ziņojumu, ko nosūta Eiropas Parlamentam un Padomei. 2.2. Pārvaldības un kontroles sistēma 2.2.1. Apzinātie riski Attiecībā uz šo priekšlikumu par grozījumiem Regulā par kredītreitingu aģentūrām tika veikts ietekmes novērtējums, kurā noteica izmaksas un ieguvumus, kas saistīti ar dažādām politikas iespējām konstatēto problēmu risināšanai. Risks, kas saistīts ar EVTI darbību finansēšanu no nozares veiktajām maksām pirmajā darbības gadā (2011), ir novērsts, paredzot finansējumu no Kopienas budžeta/dalībvalstīm, kā noteikts EVTI regulā (attiecībā 40/60). 2.2.2. Paredzētās kontroles metodes Pārvaldības un kontroles sistēmas, kas paredzētas EVTI regulas projektā, attieksies arī uz kredītreitingu aģentūru uzraudzību. Par rādītāju galīgo kopumu, lai novērtētu Eiropas Vērtspapīru un tirgu iestādes veikumu kredītreitingu aģentūru jomā, lems Komisija, veicot pirmo pieprasīto izvērtēšanu. Galīgajā vērtējumā kvantitatīvie rādītāji būs tikpat nozīmīgi kā kvalitatīvie pierādījumi, kas savākti apspriešanās laikā. Izvērtēšanu atkārtos ik pēc trim gadiem. 2.3. Krāpšanas un pārkāpumu apkarošanas pasākumi Norādīt esošos vai plānotos novēršanas un aizsardzības pasākumus. Krāpšanas, korupcijas un citu nelikumīgu darbību apkarošanai EVTI bez ierobežojumiem piemēro Eiropas Parlamenta un Padomes 1999. gada 25. maija Regulu (EK) Nr. 1073/1999 par izmeklēšanu, ko veic Eiropas Birojs krāpšanas apkarošanai ( OLAF ). Iestāde pievienojas Eiropas Parlamenta, Eiropas Savienības Padomes un Eiropas Kopienu Komisijas 1999. gada 25. maija Iestāžu nolīgumam par iekšējo izmeklēšanu, ko veic Eiropas Birojs krāpšanas apkarošanai ( OLAF ), un nekavējoties pieņem attiecīgus noteikumus, kuri ir saistoši visam iestādes personālam. Finansējuma lēmumos, nolīgumos un no tiem izrietošajos īstenošanas instrumentos nepārprotami paredz, ka vajadzības gadījumā Revīzijas palāta un OLAF var veikt iestādes izmaksāto līdzekļu saņēmēju, kā arī par šo līdzekļu sadalījumu atbildīgā personāla pārbaudes uz vietas 3. PRIEKŠLIKUMA/INICIATĪVAS PAREDZAMĀ FINANSIĀLĀ IETEKME 3.1. Attiecīgās daudzgadu finanšu shēmas izdevumu kategorijas un budžeta pozīcijas - Esošās budžeta pozīcijas Sarindotas pa daudzgadu finanšu shēmas izdevumu kategorijām un budžeta pozīcijām Daudzgadu finanšu shēmas izdevumu kategorija | Budžeta pozīcija | Izdevumu veids | Iemaksas | Numurs 1A…… Konkurētspēja izaugsmei un nodarbinātībai | Dif./Nedif. ([24]) | no EBTA[25] valstīm | no kandidāt-valstīm [26] | no trešām valstīm | Finanšu regulas 18. panta 1. punkta aa) apakšpunkta nozīmē | 12.0404.01. EVTI subsīdija saskaņā ar 1. un 2. sadaļu (Personāla un administratīvie izdevumi) | Dif. | JĀ | NĒ | NĒ | NĒ | 12.0404.02. EVTI subsīdija saskaņā ar 3. sadaļu (Darbības izdevumi) | Dif. | JĀ | NĒ | NĒ | NĒ | 3.2. Paredzamā ietekme uz izdevumiem 3.2.1. Paredzamās ietekmes uz izdevumiem kopsavilkums Miljonos EUR (3 zīmes aiz komata) Daudzgadu finanšu shēmas izdevumu kategorija: | 1A | Konkurētspēja izaugsmei un nodarbinātībai | IEKŠĒJĀ TIRGUS ĢD | 2011. gads | 2012. gads | 2013. gads | KOPĀ | ( Darbības apropriācijas | Miljonos EUR (3 zīmes aiz komata) 3.2.3.2. Paredzamās cilvēkresursu vajadzības Priekšlikums/iniciatīva paredz cilvēkresursu izmantošanu šādā veidā. Paredzamais apjoms izsakāms veselos skaitļos (vai maksimāli ar vienu zīmi aiz komata) 2011. gads | 2012. gads | 2013. gads | ( Štatu sarakstā ietvertās amata vietas (ierēdņi un pagaidu darbinieki) | XX 01 01 01 (Galvenā mītne un Komisijas pārstāvniecības) | 4 | 4 | 4 | ( Ārštata darbinieki (izsakot ar pilnslodzes ekvivalentu — FTE) | KOPĀ | 4 | 4 | 4 | Veicamo uzdevumu apraksts Ierēdņi un pagaidu darbinieki | Pēc EVTI priekšlikuma pieņem lēmumus par naudassodu piemērošanu un lēmumus par periodiskiem soda maksājumiem kredītreitingu aģentūrām saskaņā ar priekšlikuma 36. un 36.a pantu, tostarp veikt izmeklēšanu, uzklausīt kredītreitingu aģentūras un iesaistītās personas, atbildēt uz pieprasījumiem par piekļuvi lietas materiāliem, aizstāvēt lēmumus par naudassodu un periodiskiem soda maksājumu piemērošanu Tiesās un iekasēt soda naudas un periodiskus soda maksājumus. 2011. gadā notiks visu 4 amata vietu pārdale Iekšējā tirgus ĢD. Ņemot vērā budžeta ierobežojumus, kas saistīti ar pašreizējo Komisijas apņemšanos līdz 2013. gadam nepieprasīt jaunas amata vietas, vajadzīgos cilvēkresursus nodrošinās no ģenerāldirektorāta darbiniekiem, kas jau ir iecelti par darbu vadītājiem un/vai ir pārvietoti ģenerāldirektorāta ietvaros, kopā ar papildu amata vietām, ko vajadzības gadījumā var piešķirt vadošajam ģenerāldirektorātam ikgadējā piešķiršanas procedūrā, ņemot vērā budžeta ierobežojumus. Vismaz vienu amata vietu pārvietos, izmantojot vadošā dienesta esošos resursus (iekšējā pārvietošana). | - 3.2.4. Saderība ar kārtējo daudzgadu finanšu shēmu ( Priekšlikums/iniciatīva atbilst kārtējai daudzgadu